Afrika rugi lebih RM15 trilion akibat spesies asing
Oleh KOSMO!

20 Mei 2021, 7:30 pm
PARIS – Spesies penceroboh yang diperkenalkan melalui aktiviti manusia mengakibatkan sektor pertanian Afrika rugi sekitar AS$3.66 trilion (RM15.16 trilion) setahun atau 1.5 kali ganda keluaran dalam negara kasar (KDNK) semua negara di Benua Afrika, demikian menurut kajian baharu semalam.
Spesies bukan asal terdiri daripada rumpai, serangga atau cacing mengakibatkan impak buruk ke atas sektor pertanian manakala satu spesies serangga sahaja boleh menjejaskan hasil tuaian tanaman ruji di serata Afrika.
Kini pasukan penyelidik berpangkalan di Ghana, Kenya, Britain dan  Switzerland berusaha menganggarkan kerugian ekonomi disebabkan oleh spesies penceroboh di Afrika pada setiap tahun.
Seterusnya, mereka melakukan kaji selidik terhadap lebih 1,000 pemegang kepentingan dalam sektor pertanian Afrika termasuk petani, penyelidik dan institusi kerajaan untuk mengenal pasti jumlah kerugian berpunca daripada spesies penceroboh.
Responden diminta membuat anggaran kehilangan tanaman disebabkan spesies penceroboh dan kerugian yang ditanggung.
Pasukan penyelidik berkenaan mendapati spesies penceroboh menyebabkan purata kerugian AS$74.3 bilion (RM307.7 bilion) setahun kepada 54 negara di Afrika.

Bagaimanapun, terdapat perbezaan ketara antara negara yang terlibat dengan Nigeria paling teruk terjejas. Negara Afrika itu mencatat kerugian berjumlah AS$1 trilion (RM4.1 trilion) setahun. Ia diikuti Republik Demokratik Congo dengan kerugian AS$317 bilion (RM1.3 trilion) setahun.
Secara keseluruhan, kerugian ekonomi berpunca daripada spesies penceroboh didapati melepasi GDP 27 daripada 49 negara yang terlibat dalam kajian itu. Penyelidikan tersebut disiarkan dalam jurnal CABI Agriculture and Bioscience.
Spesies yang menyebabkan kerosakan paling besar terhadap tanaman ialah kupu-kupu dikenali sebagai Phthorimaea absoluta. Serangga itu menyerang pokok tomato dan menyebabkan kerugian AS$11.4 bilion (RM47.2 bilion) setahun.
Serangga lain dianggarkan menyebabkan kerugian tahunan mencecah AS$21.5 bilion (RM89 bilion) terhadap tanaman seperti jagung, ubi, mangga dan buah citrus. – AFP


29 PATI ditahan dalam Ops Benteng
Oleh NUR HUDA MUSA

20 Mei 2021, 6:27 pm
PETALING JAYA – Seramai 29 orang pendatang asing tanpa izin (PATI) ditahan dalam Ops Benteng semalam.
Menteri Kanan (Keselamatan) Datuk Seri Ismail Sabri Yaakob berkata, Ops Benteng semalam juga merampas lapan buah kenderaan berat.
“Sebanyak 146 buah bot atau kapal turut dikesan di perairan negara melalui 11 aktiviti penglihatan,” katanya dalam satu kenyataan di sini hari ini.
Dalam pada itu, Ismail Sabri berkata, seramai 495 individu ditahan atas kesalahan ingkar prosedur operasi standard (SOP) semalam.
“Daripada jumlah itu, seramai 468 individu dikompaun manakala 27 lagi direman.
“Antara kesalahan direkodkan ialah gagal merekod butiran diri (143); tidak memakai pelitup muka (126), tidak patuh arahan kawalan pergerakan (84), tiada penjarakan fizikal (47), aktiviti pusat hiburan (15), rentas daerah atau negeri tanpa kebenaran (8) dan lain-lain kesalahan (72),” jelasnya. – K! ONLINE


Aktiviti melancong di Genting Highlands patuh SOP
Oleh MOHD. HUSNI MOHD. NOOR

20 Mei 2021, 6:07 pm
PUTRAJAYA – Kementerian Pelancongan, Seni dan Budaya (MOTAC) mengesahkan aktiviti pelancongan membabitkan sekumpulan pelancong dari Alor Setar, Kedah ke Genting Highlands, Pahang pada 22 April lalu mematuhi prosedur operasi standard (SOP) ditetapkan.
Menterinya, Datuk Seri Nancy Shukry berkata, siasatan awal mendapati, kumpulan itu mematuhi gelembung pergerakan pelancongan bersasar domestik ditetapkan kementerian.
Beliau berkata, hasil maklumat yang diperoleh, rombongan disertai 28 pelancong itu dikendalikan sebuah syarikat pelancongan yang berdaftar di Bukit Mertajam, Pulau Pinang.
“Sebanyak dua buah bas digunakan pada 22 April lalu untuk ke lokasi dan pulang pada 24 April lalu.
“Selepas kembali dari Genting Highlands terdapat penumpang yang mengalami gejala demam dan telah membuat pemeriksaan di Klinik Kesihatan.
“Pada 7 Mei lalu, seramai 16 individu disahkan positif daripada saringan yang dilakukan ke atas kumpulan pelancong tersebut,” katanya menerusi kenyataan akhbar hari ini.

Katanya, sumber asal kontak Covid-19 yang berkaitan dengan kes berkenaan masih belum dapat dikenal pasti dan pihak Kementerian Kesihatan sedang menjalankan proses siasatan.
Sementara itu, Nancy mengingatkan semua agensi pengendali pelancong serta kenderaan pelancongan agar sentiasa mematuhi SOP ditetapkan ketika mengendalikan aktiviti pelancongan.
“Orang ramai juga diingatkan supaya hanya menggunakan perkhidmatan agensi pelancongan dan syarikat kenderaan pelancongan yang berdaftar dengan MOTAC sahaja bagi memastikan perkhidmatan yang diperoleh adalah yang terbaik dan selamat.
“Buat masa ini, gelembung pergerakan pelancongan bersasar domestik digantung buat sementara bermula 4 Mei lalu sehingga dimaklumkan kelak.
“Kami berharap agar penjelasan ini dapat mengelakkan kekeliruan dan spekulasi yang
tidak benar berhubung insiden tersebut,” katanya.
Katanya, beliau juga berharap insiden itu tidak akan menjejaskan keyakinan rakyat terhadap tahap keselamatan dalam sebarang aktiviti pelancongan dalam negara.
Sebelum ini, Jabatan Kesihatan Negeri (JKN) Kedah memaklumkan seramai 16 individu disahkan positif Covid-19 selepas ujian dilakukan ke atas 28 pelancong.
Berita mengenai perkara itu dipaparkan sebuah akhbar bertajuk ‘Pelancong positif Covid-19 selepas pulang dari Genting Highlands’.  -K! ONLINE


Kawah misteri berhampiran KRI Nanggala
Oleh KOSMO!

20 Mei 2021, 7:43 pm
JAKARTA – Satu kawah misteri dengan diameter sekitar 38 meter ditemui berdekatan lokasi penemuan bangkai kapal selam milik tentera Indonesia, KRI Nanggala-402 yang tenggelam di perairan Bali, lapor laman Detik.com semalam.
Penemuan tersebut dikesan oleh sebuah kapal dari China iaitu Tan Suo Er Hao yang menjalankan tinjauan bawah laut.
Panglima Komando Armada 11, Laksamana Muda TNI Iwan Isnurwanto berkata mereka mengandaikan kawah tersebut menjadi lokasi tenggelamnya badan kapal.
“Lokasi sebenar badan kapal itu belum boleh digambarkan. Ketika ini, kami hanya mengandaikan bahawa mungkin ia berada di kawah tersebut,” katanya.
Selain itu, tiga bahagian kapal lain iaitu haluan (bow section), anjungan (sail section) dan buritan (stren section) turut ditemui tidak jauh dari kawah tersebut.
Jelas Iwan, kawah tersebut mempunyai kedalaman sekitar 10 hingga 15 meter namun isi kawah tersbeut masih belum diketahui.

Dia turut menambah bahawa kawasan carian bagi bangkai kapal itu masih diperluas memandangkan masih ada bahagian yang belum ditemui.
Kapal selam Indonesia KRI Nanggala-402 yang hilang bulan lalu disahkan ditemui hancur di dasar laut di perairan Bali dengan kesemua 53 kru disahkan meninggal dunia.
Kapal selam buatan Jerman itu dijadualkan melakukan latihan menembak torpedo apabila ia meminta kebenaran untuk menyelam sebelum terputus hubungan tidak lama kemudian. -Agensi


Malaysia duduki tangga kelima jangkitan harian tertinggi Covid-19 di Asia
Oleh ZURAINI BINTI MOHD KHALID

20 Mei 2021, 6:44 pm
WASHINGTON – Sejumlah 650,507 kes jangkitan baharu Covid-19 direkodkan di seluruh dunia dalam tempoh 24 jam lalu, manakala jumlah kematian pula ialah sebanyak 12,791 kes, demikian menurut laporan data antarabangsa Worldometer semalam.
Data terbaharu itu menunjukkan India merekodkan jumlah jangkitan harian terbesar dengan 276,261 kes, diikuti Brazil dengan 79,706 kes dan Amerika Syarikat dengan 28,541.
Sementara itu, Malaysia menduduki tangga kelima tertinggi bagi jumlah jangkitan harian Covid-19 di Asia selepas merekodkan sebanyak 6,075 kes semalam.
Negara dengan jumlah jangkitan tertinggi di Asia pula adalah India dengan 276,261 kes, diikuti Iran dengan 12,789 kes, Turki dengan 11,553 kes, Nepal dengan 8,064 kes dan Malaysia.
Bagi kadar jangkitan harian di seluruh dunia pula, Malaysia berada pada kedudukan ke-13. -Agensi


Nelayan dikhuatiri hilang di perairan Pulau Kapas
Oleh MOHD AZLI ADLAN

20 Mei 2021, 7:03 pm
KUALA TERENGGANU – Seorang nelayan dikhuatiri hilang ketika menangkap ikan dengan menggunakan bot gentian kaca di perairan Pulau Kapas, Marang hari ini.
Kehilangan Wan Mohd. Sufian Wan Abdul Rahman, 34, disedari selepas kelibatnya tiada di dalam bot gentian kaca yang sedang bergerak laju di perairan tersebut pada pukul 8.30 pagi.
Pengarah Maritim Malaysia, Kepten Maritim Muhammad Suffi Mohd. Ramli berkata, mangsa dikatakan telah keluar menangkap ikan seorang diri di perairan Pulau Kapas pada pukul 6.45 pagi.
“Bot gentian kaca itu kemudiannya dilihat sedang bergerak laju tanpa kelibat mangsa oleh beberapa nelayan lain yang turut menangkap ikan pada kedudukan 10.1 batu nautika dari muara Kuala Terengganu.
“Mereka kemudiannya menunda bot gentian kaca berkenaaan ke Jeti Kuala Ibai sebelum memaklumkan kehilangan mangsa kepada Maritim Malaysia (APMM) tidak lama kemudian,” katanya kepada Kosmo! di sini hari ini.
Muhammad Suffi berkata, operasi mencari dan menyelamat dengan bantuan nelayan setempat kemudiannya menemui satu mayat lelaki tanpa identiti pada pukul 1.25 tengah hari.

Beliau berkata, pihak masih belum dapat mengesahkan sama ada mayat yang dijumpai pada kedudukan 17 batu nautika dari perairan Kuala Terengganu tersebut merupakan Wan Mohd. Sufian.
“Mayat tersebut akan dibawa ke Unit Forensik Hospital Sultanah Nur Zahirah di sini untuk dibedah siasat dan pengecaman daripada anggota keluarga,” katanya. – K! ONLINE


Operasi Banci Malaysia 2020 secara bersemuka ditangguhkan
Oleh SUBKHI SUDARJI

20 Mei 2021, 7:30 pm
PUTRAJAYA – Jabatan Perangkaan (DOSM) menangguhkan operasi Banci Penduduk dan Perumahan Malaysia 2020 (Banci Malaysia 2020) secara bersemuka sehingga ke suatu tarikh baru yang akan dimaklumkan kelak.
Pesuruhjaya Banci, Datuk Seri Mohd. Uzir Mahidin berkata, keputusan itu diambil dalam menyokong usaha kerajaan membendung dan memutuskan rantaian penularan jangkitan Covid-19.
Menurutnya, ketika ini Banci Malaysia 2020 secara bersemuka sedang dijalankan di seluruh negara sehingga 30 Jun depan.
“Susulan peningkatan penularan Covid-19 dalam negara, DOSM telah menangguhkan operasi Banci Malaysia secara bersemuka sehingga ke suatu tarikh baru yang akan dimaklumkan kelak.
“Namun begitu, Banci Dalam Talian (e-Census) dan pengumpulan data menggunakan kaedah Computer Assisted Telephone Interview (CATI) masih diteruskan,” katanya dalam kenyataan akhbar di sini hari ini.
Mohd Uzir berkata, berdasarkan respons yang diterima sehingga kini, seramai 19.2 juta atau 58.8 peratus daripada anggaran 32.7 juta penduduk Malaysia pada tahun 2020 telah direkodkan dalam Banci Malaysia 2020. -K! ONLINE


Pukul isteri: Mangsa dipindahkan ke Hospital Tuanku Jaafar
Oleh MOHD SHARKAWI LONDING

20 Mei 2021, 4:53 pm
JOHOR BAHRU – Seorang kakitangan awam sebuah jabatan kerajaan di negeri ini yang bertarung nyawa selepas parah disyaki dipukul suaminya sendiri 4 Mei lalu dipindahkan ke Hospital Tuanku Jaafar, Seremban, Negeri Sembilan dekat sini hari ini.
Mangsa yang berusia 43 tahun itu sebelum ini dirawat di Unit Rawatan Rapi (ICU), Hospital Sultanah Aminah (HSA) di sini dipindahkan kira-kira pukul 8.30 pagi tadi.
Menurut adik mangsa, Fazariah Nordin, 38, kakaknya itu dipindahkan ke hospital di Seremban atas permintaan keluarga selain nasihat daripada pihak HSA.
“Keadaan kakak masih tidak sedarkan diri namun dia sudah boleh bernafas tanpa bantuan alat pernafasan.
“Kami mohon untuk pindahkan ke hospital Seremban sebab kami tidak ada keluarga di sini, kalau di Seremban dekat sikit dengan keluarga kami yang tinggal di Sungai Udang, Melaka.
“Jadi kami nak ulang-alik pun dekat, pihak HSA ada cakap juga keadaan kakak semakin pulih,”katanya ketika dihubungi di sini hari ini.

Fazariah berkata, pihak hospital turut memaklumkan mangsa dimasukkan ke wad Hospitan Tuanku Jaafar beberapa hari lagi sebelum dibenarkan bawa pulang ke rumah.
Jelasnya, ahli keluarga diajar untuk mengendalikan kakaknya bagi membolehkan mereka menjaga wanita itu di rumah.
“Pihak hospital memberitahu kami perlu membawa kakak keluar rumah setelah keadaan kakak sudah baik bagi memulihkan ingatan dia,”katanya.
Kosmo! Isnin lalu melaporkan seorang pegawai wanita di sebuah jabatan kerajaan bertarung nyawa di ICU, HSA di sini selepas dipercayai dibelasah suaminya dalam kejadian pada 4 Mei lalu.
Mangsa yang sedang hamil empat minggu itu mengalami kecederaan parah pada kepala dan tengkorak terpaksa dibuang akibat pendarahan selain rahang, tulang belakang serta rusuk retak disyaki dipukul suaminya yang berusia 38 tahun.
Sehingga kini, lelaki yang dikenali sebagai Rosmaini Abd. Raof, 38, masih dikehendaki polis untuk membantu siasatan dan dipercayai telah melarikan diri.-K! ONLINE


Nasib Neelofa ditindas sama seperti Palestin – Peminat
Oleh KOSMO!

20 Mei 2021, 5:30 pm
PETALING JAYA – Memberi sokongan teguh, peminat menyamakan dugaan yang dilalui pasangan suami isteri selebriti sensasi Neelofa dan Haris Ismail ketika ini sama seperti situasi rakyat Palestin.
Hasil pemantauan Kosmo! Online, rata-rata peminat pasangan itu meninggalkan komen dengan kata-kata semangat serta menyamakan netizen yang mengecam artis kesayangan mereka seperti Zionis.
Malah, kumpulan peminat bekas pengacara MeleTOP itu juga mempertikaikan mengapa Neelofa dan Haris yang sering dituduh melanggar prosedur operasi standard (SOP) sedangkan ramai lagi yang melakukan hal sama.
“Berhati dengki yahudi Zionis memang suka tuduh dan kecam pasangan ini. Padahal ramai lagi yang langgar SOP, mulut dan mata tak boleh ditutup sekiranya sudah dikuasai syaitan.
“Neelofa dan Haris sekarang nasibnya seperti rakyat di Palestin. Mereka yang dengki itu spesies yahudi Zionis,” tulis peminatnya dalam beberapa platform media sosial.
Sementara itu, dalam Twitter pula tersebar tangkap layar InstaStory yang dipercayai dimuat naik oleh pemilik akaun kelab peminat Neelofa dalam Instagram.

Tangkap layar antara komen dilontarkan peminat Neelofa
Bagaimanapun hantaran tersebut telah dipadam oleh pemilik akaun tersebut.
“Palestin dan Neelofa ada satu persamaan. Palestin ditindas atas tanah sendiri, Neelofa dibuli dan dimaki atas tanah tumpah darah sendiri.
“Perbezaan? Palestin ditindas oleh bangsa Israel tetapi Neelofa dibuli oleh saudara seagama,” tulis pemilik akaun tersebut.
Sehingga kini, nama Neelofa sekali lagi sohor kini dalam Twitter susulan kes mahkamah melibatkan dia dan suami.
Hari ini, Kosmo! Onlj e melaporkan Neelofa dan Haris mengaku tidak bersalah atas tiga pertuduhan gagal mematuhi SOP Perintah Kawalan Pergerakan Bersyarat (PKPB).
Neelofa dikenakan jaminan sebanyak RM5,000 atas satu pertuduhan gagal membuat imbasan aplikasi MySejahtera untuk ‘check in’.
Muhammad Haris pula dikenakan jaminan sebanyak RM10,000 atas dua pertuduhan iaitu gagal membuat imbasan aplikasi MySejahtera untuk ‘check in’ atau menulis secara manual serta tidak memakai pelitup muka di tempat awam.
Kesalahan tersebut didakwa dilakukan ketika mereka berada di sebuah kedai karpet di Nilai 3, Negeri Sembilan pada 2 Mac lalu. – K! ONLINE


Dua nelayan dikhuatiri hilang
Oleh MOHD AZLI ADLAN

20 Mei 2021, 5:52 pm
KUALA TERENGGANU – Dua nelayan yang keluar ke laut dengan bot kelas A dikhuatiri hilang selepas tidak pulang ke jeti mengikut jadual pada semalam.
Tekong bot, Jaafar Sulong dan awak-awaknya yang dikenali sebagai Baharuddin, 30-an juga gagal dihubungi keluarga masing-masing sebelum kehilangan mereka dimaklumkan kepada Maritim Malaysia (APMM) hari ini.
Pengarah Maritim Terengganu, Kepten Maritim Muhammad Suffi Mohd. Ramli berkata, operasi mencari dan menyelamatkan kedua-dua nelayan tersebut telah diaktifkan pada pukul 9.40 pagi.
“Aset APMM seperti Kapal Maritim (KM) Gemia, Bot Maritim Pengawal 16 dan pesawat udara maritim AW139 telah digerakkan untuk mengesan kedudukan terkini bot dinaiki kedua-dua mangsa.
“Kita percaya bot yang dinaiki mereka telah mengalami kerosakan dan kini telah tersadai di perairan Terengganu,” katanya kepada Kosmo! di sini hari ini.
Muhammad Suffi berkata, berdasarkan laporan meteorologi, cuaca di perairan Terengganu pada waktu ini adalah baik dengan tiada amaran angin kencang, laut bergelora mahupun amaran hujan berterusan dan ribut petir.

Tambah beliau, operasi mencari dan menyelamat Jaafar dan Baharuddin turut dibantu dengan aset-aset daripada Jabatan Perikanan dan komuniti nelayan tempatan. – K! ONLINE


Sembilan premis judi digempur
Oleh MOHD SYALMIZI HAMID

20 Mei 2021, 5:02 pm
SEBERANG PERAI – Polis Daerah Seberang Perai Utara (SPU) menggempur sembilan premis yang dijadikan tempat menjalankan kegiatan perjudian haram dalam operasi selama dua hari sehingga semalam.
Operasi berkenaan dijalankan oleh 63 pegawai dan anggota dari Bahagian Antimaksiat, Perjudian dan Kongsi Gelap (D7), Ibu Pejabat Polis Daerah (IPD) SPU dan Ibu Pejabat Polis Kontinjen Pulau Pinang.
Ketua Polis Daerah SPU, Asisten Komisioner Noorzainy Mohd. Noor berkata, pihaknya menahan 10 individu berusia di antara 17 hingga 51 tahun termasuk empat wanita dalam operasi terbabit.
“Mereka dipercayai teribat dalam kes judi loteri awam haram dan judi online di kawasan sekitar Mak Mandin, Butterworth dan Kepala Batas.
“Beberapa barangan turut dirampas seperti pencetak, telefon pintar, buku resit, pen, kalkulator dan slip kertas,” katanya kepada pemberita hari ini.
Beliau berkata, pihaknya akan memohon kepada pihak Tenaga Nasional Berhad (TNB) untuk memotong bekalan elektrik di premis-premis berkenaan bagi memastikan kegiatan itu tidak berulang.

Kes itu disiasat mengikut Seksyen 4A(a) dan 4(1)(c) Akta Rumah Judi Terbuka 1953.
Sementara itu, Noorzainy berkata, orang ramai diminta menyalurkan maklumat berkaitan aktiviti perjudian haram di tempat mereka melalui sistem Volunteer Smartphone Control (VSP) atau menghubungi IPD SPU di talian 04-5762222. – K! ONLINE


Lokaliti di enam negeri dikenakan PKPD
Oleh NUR HUDA MUSA

20 Mei 2021, 5:55 pm
PETALING JAYA – Kerajaan hari ini bersetuju melaksanakan Perintah Kawalan Pergerakan di 15 mukim dalam daerah Besut, Terengganu bermula 22 Mei hingga 4 Jun ini.
Menteri Kanan (Keselamatan) Datuk Seri Ismail Sabri Yaakob berkata, keputusan itu dibuat selepas Kementerian Kesihatan (KKM) melaporkan peningkatan kes Covid-19 secara mendadak.
Kesemua 15 mukim yang terlibat ialah Kampung Raja, Keluang, Lubuk Kawah, Bukit Kenak, Pelagat, Jabi, Tembila, Kerandang, Bukit Puteri, Pengkalan Nangka, Kuala Besut, Pasir Akar, Kubang Bemban, Tenang dan Hulu Besut.
“Kerajaan juga bersetuju untuk melaksanakan PKPD di Rumah Banjir Kuala Teh, Jerantut, Pahang pada bermula 22 Mei ini.
“Turut dikenakan PKPD ialah Kampung Terusan, Mukim Limbat, Pasir Tumboh, Kota Bharu, Kelantan selepas KKM mendapati berlaku peningkatan kes positif,” katanya dalam satu kenyataan di sini hari ini.
Selain itu Ismail Sabri berkata, empat lagi mukim di Perak turut dikenakan PKPD bermula 22 Mei hingga 4 Jun.

“Empat mukim tersebut ialah di Daerah Hulu Perak (Mukim Pengkalan Hulu); Daerah Larut, Matang dan Selama (Mukim Taiping), Daerah Kinta (Mukim Hulu Kinta meliputi Ipoh, Lahat, Chemor dan Tanjong Rambutan) serta Daerah Muallim (Mukim Hulu Bernam Timur).
“Sementara itu di Sabah dan Sarawak pula, sidang khas turut bersetuju mengenakan PKPD di Kampung Idani, Semporna, Sabah; Kampung Pisang, Tawau; Kampung Getah, Kampung Getah Tengah & Taman Kunak Jaya, Kunak, Sabah dan Kampung Boyan, Kuching, Sarawak,” jelasnya.
Sementara itu di Kelantan, kerajaan melaksanakan PKPD di Kepulauan Tumpat, Mukim Sungai Pinang, Tumpat, Kelantan.
“Manakala PKPD di tujuh lokaliti di Sempalit, Raub, Pahang yang dijadualkan tamat pada 21 Mei dilanjutkan bermula 22 Mei sehingga 4 Jun.
“Pelanjutan PKPD turut dilaksanakan di 16 Lokaliti di Sungai Ruan, Raub, Pahang manakala PKPD di Sekolah Menengah Ugama Pantai Manis, Papar, Sabah yang dijadualkan tamat pada 20 Mei pula dilanjutkan dari 21 Mei hingga 3 Jun depan,” tambahnya. – K! ONLINE


Lelaki marah pekerja restoran angkara tersalah makanan
20 Mei 2021, 5:43 pm
PETALING JAYA – Polis mengesahkan telah menerima laporan berkenaan insiden seorang pekerja restoran makanan segera di Ampang dimarahi pelanggan kerana tersilap memberi pesanan sepertimana yang tular di laman sosial, sejak semalam.
Ketua Polis Daerah Ampang Jaya, Asisten Komisioner Mohamad Farouk Eshak berkata, laporan polis telah dibuat seorang wanita yang bertugas sebagai pengurus restoran kira-kira pukul 4.30 petang, semalam.
“Berdasarkan laporan yang dibuat, kejadian berlaku sekitar pukul 12.15 tengah hari pada hari yang sama ketika seorang pelanggan lelaki datang ke kaunter pesanan dan memarahi pekerja yang sedang bertugas kerana silap menerima pesanan.
“Polis telah merakam percakapan pengurus restoran terbabit dan telah melawat tempat kejadian,” ujarnya dalam kenyataan hari ini.
Jelasnya, siasatan awal mendapati tiada sebarang kerugian dan kecederaan dialami oleh pekerja berkenaan dan dia juga tidak berhasrat untuk memanjangkan kes tersebut.
Terdahulu, video berdurasi dua minit lapan saat tular di laman sosial memaparkan seorang pelanggan lelaki mengeluarkan perkataan kesat sebelum merosakkan barangan di kaunter bayaran di sebuah restoran makanan segera di daerah Ampang.

Individu berkenaan bertindak demikian dipercayai bengang apabila makanan yang dipesan tidak sama dengan yang diterima. – K! ONLINE


Video pekerja asing positif Covid-19 tular
Oleh IZZATUL ‘AIN AZMAN

20 Mei 2021, 5:11 pm
PETALING JAYA – Sebuah video yang memaparkan sekumpulan pekerja kilang warga asing berjalan dalam satu barisan menuju ke sebuah bas selepas disyaki positif Covid-19 menjadi tular di media sosial hari ini.
Video berdurasi dua minit 20 saat yang dimuat naik seorang pengguna Twitter itu dipercayai berlaku di pangsapuri Sri Serdang, Seri Kembangan.
Kesemua pekerja asing yang disyaki positif Covid-19  tersebut telah diarahkan untuk masuk ke dalam sebuah bas bagi tujuan pengasingan.
Kejadian dipercayai berlaku selepas salah seorang pekerja asing yang dijangkiti Covid-19 terbabit melakukan ziarah raya di pangsapuri berkenaan.
Pada awalnya, pengguna Twitter terbabit menyangka kesemua pekerja tersebut merupakan warga tempatan namun telah disangkal pengguna yang lain.
“Pembetulan, bukan di Balakong, tetapi di Serdang. Mereka semua yang dibawa oleh petugas barisan hadapan ini adalah pekerja kilang yang bukan warganegara.

“Kejadian tersebut bukan berlaku di Balakong kerana saya tinggal di Taman Impian, Balakong dan kawasan seperti dalam video tersebut bukan di tempat saya,” jelas @HazwanAfifi dalam ciapannya.
Seorang pengguna laman Twitter, @AbgMohdLuqman, berkata, ke semua mereka yang dibawa itu adalah pekerja kilang dan hampir ke semuanya bukan warganegara. Malahan, di kawasan tersebut merupakan tempat tinggal mereka.
“Ya benar, semuanya adalah pekerja kilang yang bukan warganegara. Mereka tinggal di salah sebuah blok di dalam flat tersebut,” ciapnya. – K! ONLINE.


Vape berpotensi cegah kematian awal perokok
Oleh MUHAMMAD IKHWAN IDERIS

20 Mei 2021, 4:20 pm
PETALING JAYA – Satu kajian yang dijalankan di Amerika Syarikat (AS) menunjukkan pertukaran daripada rokok biasa kepada produk vape nikotin berpotensi untuk menyelamatkan nyawa perokok dan melanjutkan jangka hayat mereka.
Kajian tersebut diterbitkan dalam jurnal Population Health Metrics, membabitkan penyelidik dari Pusat Kanser Komprehensif Lombardi, Georgetown University; Pusat Pengajian Kesihatan Awam, Yale University; dan Jabatan Epidemiologi, University of Michigan.
Ia dibiayai oleh Institut Kanser Kebangsaan, yang merupakan sebahagian daripada Institut Kesihatan Kebangsaan, dan juga pusat Pentadbiran Makanan dan Ubat-Ubatan (FDA) bagi Produk Tembakau di AS.
Para penyelidik telah menilai ‘kematian dan kehilangan jangka hayat yang berkaitan’ di bawah senario yang mana produk vape nikotin telah digunakan oleh perokok pada kadar berasaskan data AS, serta satu lagi senario yang mana produk tersebut tidak digunakan.
Model dinamakan Model Merokok dan Vape atau Smoking and Vaping Model (SAVM) itu turut melalui analisis kepekaan yang teliti.
“Berasaskan trend penggunaan produk vape bernikotin semasa dan penggunaannya sebagai pengganti rokok biasa, sebanyak 1.8 juta kematian dapat dicegah dan 38.9 juta tahun jangka hayat dapat ditambah sepanjang tempoh 47 tahun,” menurut kajian berkenaan.

Produk vape bernikotin mengandungi bahan toksik yang lebih sedikit berbanding rokok biasa. – Gambar hiasan
Ia mengukuhkan lagi bukti tentang manfaat kesihatan yang diperolehi apabila perokok bertukar kepada vape.
Manfaat ini kian mendapat perhatian di banyak negara barat sebagai alternatif lebih baik berbanding rokok biasa.
Malah, penyelidikan tersebut memetik pelbagai kajian bebas berhubung bagaimana produk vape bernikotin semakin banyak digunakan oleh perokok untuk berhenti merokok dengan tahap keberkesanan yang terbukti, selain manfaat kesihatannya memandangkan produk vape mengandungi hanya sejumlah kecil bahan toksik berbanding rokok biasa.
Kajian-kajian yang dipetik, antara lain, diterbitkan oleh Pusat Kawalan dan Pencegahan Penyakit AS, Jurnal Perubatan British (BMJ), Jurnal Akademik Oxford dan Annals of Internal Medicine.
Kajian yang diketuai Georgetown University itu bagaimanapun mengakui terdapat kekurangan bukti empirikal tentang kesan kesihatan jangka panjang penggunaan vape bernikotin.
“Manfaat kesihatan awam boleh dipertingkatkan dengan dasar-dasar lebih kukuh yang bertujuan mengurangkan bilangan orang yang mula merokok dan menggalakkan lebih ramai orang yang berhenti merokok,” katanya.
Penyelidik menambah, penggubal dasar, penyelidik dan pihak berkepentingan dari negara-negara lain boleh mengguna pakai SAVM di negara masing-masing untuk memahami kesan penggunaan produk vape nikotin terhadap kesihatan awam.


JHEAT nafi dakwaan pasar raya jual ayam tidak disembelih
Oleh MOHD AZLI ADLAN

20 Mei 2021, 4:08 pm
KUALA TERENGGANU – Jabatan Hal Ehwal Agama Terengganu (JHEAT) menjelaskan dakwaan kononnya sebuah pasar raya di Manir dekat sini menjual ayam tidak disembelih sebagai tidak benar.
Jurucakap Bahagian Pengurusan Halal JHEAT berkata, berdasarkan rakaman video yang tular di media sosial pada Sabtu lalu, jelas membuktikan ayam yang didakwa itu telah sempurna sembelihannya.
“Syarat sah sembelihan haiwan ialah putus urat halkum dan urat marih. Berdasarkan video yang tular pada 15 Mei lalu, seekor ayam yang ditunjukkan itu jelas menunjukkan kedua-dua urat tersebut telah putus dengan sempurna.
“Semakan juga mendapati pembekal ayam di pasar raya itu merupakan pemegang Sijil Pengesahan Halal Malaysia yang sah. Haiwan sembelihan telah disembelih penyembelih bertauliah,” katanya dalam satu kenyataan di sini hari ini.
Sebelum ini, tular satu video yang memuat naik video di media sosial yang mendakwa kononnya ayam dibeli di pasar raya tersebut tidak mempunyai kesan sembelihan.
Sehubungan itu, jurucakap Bahagian Pengurusan Halal JHEAT memohon orang ramai agar lebih berhati-hati dengan tidak menyebarkan informasi tidak pasti pada masa hadapan.

Beliau juga menasihatkan masyarakat khususnya umat Islam meningkatkan pengetahuan tentang ilmu sembelihan agar tidak menimbulkan salah faham kelak. – K! ONLINE


Mayat hampir reput terapung di perairan Yan
Oleh OTHMAN YAHAYA

20 Mei 2021, 5:05 pm
YAN – Satu mayat dalam keadaan hampir reput ditemui terapung di perairan ini pada kedudukan 6.5 batu nautika barat Pulau Telor di sini hari ini.
Mayat tanpa identiti itu ditemui nelayan tempatan kira-kira pukul 10.30 pagi.
Pengarah Maritim Malaysia (APMM) Zon Maritim Kuala Kedah, Komander Maritim Noor Azreyanti Ishak memberitahu, pihaknya menerima maklumat berhubung penemuan mayat tersebut daripada Maritim Rescue Sub-Centre (MRSC) Langkawi.
“Terdahulu, pengadu menghubungi talian kecemasan 999 berikutan keadaan mayat yang mereput dan sukar dialihkan tanpa peralatan sesuai.
“Sebuah bot ronda APMM diatur gerak ke lokasi kejadian dan mayat berjaya dinaikkan dari laut sebelum dibawa ke Jeti Penumpang Tanjung Dawai untuk proses sanitasi oleh pihak Kementerian Kesihatan,” katanya dalam satu kenyataan di sini hari ini.
Katanya, mayat mangsa kemudian diserahkan kepada pihak polis untuk tindakan lanjut.

“Orang ramai yang kehilangan ahli keluarga boleh menghubungi Balai Polis Yan di talian 04-4655222,” ujarnya.
Sementara itu, Ketua Polis Daerah Yan, Deputi Superintendan Shahnaz Akhtar Haji berkata, tiada dokumen pengenalan diri ditemui pada mayat mangsa yang dipercayai lelaki itu. – K! ONLINE


Polis siasat kemalangan tular di UKM
Oleh EDDY AQMAL MOHAMED HAMIDI

20 Mei 2021, 4:00 pm
KAJANG – Polis mengesahkan telah menerima laporan berhubung satu kemalangan tular yang terjadi apabila sebuah kereta dirempuh ketika sedang membuat pusingan U di Jalan Universiti Kebangsaan Malaysia (UKM) Bangi di sini semalam.
Ketua Polis Daerah Kajang, Asisten Komisioner Mohd. Zaid Hassan berkata, laporan diterima kira-kira pukul 10.30 pagi pada hari yang sama daripada kedua-dua individu yang terlibat dalam kemalangan tersebut.
“Kejadian berlaku kira-kira pukul 7.45 pagi apabila seorang wanita yang memandu kereta jenis Proton Saga ingin membuat pusingan U di Jalan UKM Bangi namun telah dilanggar oleh sebuah kereta jenis Perodua Myvi yang juga dipandu oleh seorang wanita dari arah belakang.
“Pelanggaran tersebut telah mengakibatkan Proton Saga berkenaan terlajak ke hadapan lalu melanggar tiang lampu dan pembahagi jalan serta mengalami kerosakan pada bahagian depan juga belakang kereta,” katanya ketika dihubungi di sini hari ini.
Menurut Mohd. Zaid, kejadian berkenaan bagaimanapun tidak mengakibatkan sebarang kecederaan kepada kedua-kedua wanita yang terlibat dan pihaknya akan menjalankan siasatan susulan laporan yang telah diterima.
“Kes disiasat mengikut Rule 13 LN 166/59,” ujar beliau.

Terdahulu, Kosmo! Online hari ini melaporkan tentang satu kemalangan melibatkan dua buah kenderaan yang tular di laman media sosial Facebook sejak semalam.
Menerusi satu rakaman kamera papan pemuka berdurasi 29 saat yang tular, pelanggaran berlaku apabila sebuah kereta dipandu seorang wanita melakukan pusingan U ketika sedang berada di lorong paling kiri.
Kereta berkenaan bagaimanapun telah dilanggar oleh sebuah lagi kereta jenis Perodua Myvi yang datang dari arah belakang melalui lorong paling kanan.
Perkongsian video itu bagaimanapun mendapat kritikan daripada netizen yang meluahkan perasaan marah terhadap wanita berkenaan yang disifatkan membuat pusingan U secara tiba-tiba tanpa melihat keadaan sekeliling dan membahayakan pengguna jalan raya lain. -K! ONLINE


ATM siap bina ICU Medan di Pulau Pinang
Oleh SITI AMINAH MOHD YUSOF

20 Mei 2021, 4:05 pm
PETALING JAYA – Petugas Angkatan Tentera Malaysia (ATM) telah siap mendirikan Unit Rawatan Rapi (ICU) Medan di pekarangan Hospital Kepala Batas, Pulau Pinang semalam.
Ketua Pengarah Kesihatan, Tan Sri Dr. Noor Hisham Abdullah berkata, ICU Medan yang beroperasi secara berperingkat tidak lama lagi itu mampu merawat sehingga 27 pesakit kritikal Covid-19 yang memerlukan bantuan pernafasan serta peralatan sokongan hidup lain.
“Selain itu, makmal modular dan unit radiologi modular turut didirikan bagi memberikan kemudahan perkhidmatan sokongan klinikal,” katanya dalam satu kenyataan melalui laman Facebook beliau hari ini.
Tambahnya, pada peringkat permulaan seorang pakar anestesiologi serta rawatan rapi, dua orang pegawai perubatan dan 14 orang jururawat terlatih dalam rawatan rapi akan memulakan tugas dengan
kekuatan tenaga kerja daripada pelbagai kategori akan dipertingkatkan mengikut keperluan dari semasa ke semasa.
Menurut Noor Hisham, Bahagian Perkhidmatan Kesihatan ATM pernah mendirikan hospital medan untuk pesakit bukan Covid-19 iaitu di Tawau, Sabah selain serta Hospital Makeshift Covid-19 di Penjara Pokok Sena, Kedah dan terkini di Kapit, Sarawak.
Katanya, ATM telah memainkan peranan penting dalam membantu Agensi Pengurusan Bencana Negara dan Kementerian Kesihatan dalam menjayakan Pusat Kuarantin dan Rawatan Covid-19 Berisiko Rendah (PKRC) Taman Ekspo Pertanian Malaysia Serdang (Maeps) dan PKRC MAEPS 2.0 yang mampu menampung sehingga 8,000 katil untuk pesakit di sekitar Lembah Klang.

“Kolaborasi antara agensi sebegini sentiasa dialu-alukan dalam usaha kita sebagai satu pasukan memerangi pandemik Covid-19.
“Semoga segala usaha ini dapat membantu memastikan rawatan yang terbaik diberikan kepada pesakit-pesakit terutamanya yang berada dalam keadaan kritikal seterusnya mengurangkan kadar kematian akibat Covid-19 di Malaysia,” ujarnya. – K! ONLINE


Pemilik, pekerja hotel dikompaun RM12,000
Oleh JAMLIAH ABDULLAH

20 Mei 2021, 3:32 pm
ALOR SETAR – Seorang pemilik hotel di sini dikenakan kompaun RM10,000 kerana melanggar prosedur operasi standard (SOP) apabila didapati masih menjalankan operasi hotel pada Perintah Kawalan Pergerakan Diperketatkan (PKPD), semalam.
Kompaun tersebut dikeluarkan selepas pasukan pemantauan pematuhan SOP PKPD Ibu Pejabat Polis Daerah Kota Setar melakukan pemeriksaan ke atas premis tersebut kira-kira pukul 10.30 malam.
Polis kemudian mengeluarkan satu lagi kompaun ke atas pekerja hotel terbabit sebanyak RM2,000 setelah didapati premis sama masih dibuka kira-kira pukul 1 tengah hari tadi.
Timbalan Ketua Polis Daerah Kota Setar, Superintendan Mohd. Redzuan Salleh berkata, kompaun sebanyak RM10,000 dikeluarkan ke atas seorang lelaki berusia lingkungan 60-an yang merupakan pemilik hotel pada malam semalam.
“Pemeriksaan di hotel itu juga mendapati terdapat seorang wanita warga Thailand berusia lingkungan 30-an yg didaftarkan sebagai pelanggan dan menginap di salah sebuah bilik.
“Pemeriksaan lanjut mendapati dokumen perjalanan wanita itu telah tamat tempoh sebelum dia ditahan dengan siasatan di bawah Seksyen 15(1) Akta Imigresen 1959/63,” katanya di sini hari ini.

Katanya, hotel tidak dibenarkan beroperasi kerana bukan dalam sektor perkhidmatan perlu sepanjang tempoh PKPD di Kota Setar yang bermula semalam hingga 1 Jun depan. – K! ONLINE


Jual durian dalam talian di Jom Beli Online
Oleh SAFINA RAMLI

20 Mei 2021, 3:41 pm
GEORGE TOWN – Menjelang musim durian tiba tidak lama lagi, Majlis Bandaraya Pulau Pinang (MBPP) menjemput peniaga durian dan pemilik ladang untuk menyertai perniagaan dalam talian melalui platform Jom Beli Online ([email protected]) untuk memudahkan mereka menjual durian kepada orang ramai.
Datuk Bandar MBPP, Ar. Yew Tung Seang berkata, para peniaga juga digalakkan untuk menyewa gerai bagi menjual raja buah itu di pasar awam dan kompleks perniagaan yang disediakan oleh MBPP.
“Memandangkan kini telah masuk ke musim durian, para peniaga durian dan pemilik ladang durian digalakkan untuk berniaga secara atas talian melalui platform [email protected].
“Peniaga-peniaga durian dan pemilik kebun durian juga boleh memilih untuk menjalankan perniagaan secara hibrid iaitu melalui [email protected] (secara atas talian) dan juga initiatif-initiatif lain MBPP iaitu Bisnes dari ladang (BFF), bisnes dari kedai (BFS) dan bisnes dari gerai (BFG),” katanya pada sidang akhbar di sini hari ini.
Menurut Tung Seang, Perintah Kawalan Pergerakan (PKP) yang diperkuatkuasakan di negara ini bagi kali ketiga telah menghadkan pergerakan orang awam dan menjejaskan perniagaan para peniaga.
“Plarform perniagaan secara dalam talian ini akan membantu peniaga dan penjaja meningkatkan jualan mereka terutama ketika PKP,” katanya.

Mereka yang memerlukan nasihat mengenai cara memulakan perniagaan menggunakan platform [email protected] boleh menghubungi pasukan transformasi digital MBPP ditalian 011-26516403 atau mendaftar melalui laman web https://jbo.mbpp.gov.my. – K! ONLINE


Kampus UTM dipagar kawat duri
Oleh KHAIRUL MOHD. ALI

20 Mei 2021, 3:44 pm
JOHOR BAHRU – Kerja pemasangan kawat duri di sekitar Universiti Teknologi Malaysia (UTM), Skudai di sini ekoran pelaksanaan Perintah Kawalan Pergerakan Diperketat (PKPD) selesai dilakukan hari ini.
Naib Canselor UTM, Prof. Datuk Dr. Ahmad Fauzi Ismail berkata, kerja-kerja pemasangan dilaksanakan oleh Polis Diraja Malaysia dengan kerjasama Bahagian Keselamatan UTM.
Jelas beliau, pemasangan kawat duri itu dibuat bermula pukul 10 pagi sebelum selesai kira-kira dua jam kemudian.
“Pemasangan kawat duri ini ekoran pelaksanaan PKPD di UTM bermula esok hingga 3 Jun ini.
“Kawat duri berkenaan dipasang di keliling kawasan kampus dengan empat pintu keluar dan masuk disediakan.
“Pintu berkenaan adalah Pos Senai, Pos Ladang, Pos Desa Bakti dan Pos Sri Pulai,” katanya dalam satu kenyataan, di sini hari ini.

Semalam, Menteri Kanan (Keselamatan), Datuk Seri Ismail Sabri Yaakob dilaporkan berkata, kampus induk UTM di Skudai bakal dikenakan PKPD selama 14 hari sehingga 3 Jun ini.
Sementara itu, Ahmad Fauzi turut memberitahu, bekalan makanan kepada warga kampus yang akan menjalani kuarantin akan diuruskan Majlis Keselamatan Negara (MKN).
“Pihak UTM sedang mengumpulkan data bilangan penuntut dan staf yang terlibat untuk diberi kepada MKN,” ujarnya lanjut. -K! ONLINE


Kes Covid-19 pecah rekod lagi, catat 6,806
Oleh SITI A'ISYAH SUKAIMI

20 Mei 2021, 3:47 pm
PUTRAJAYA – Kes Covid-19 hari ini memecah rekod kes semalam selepas mencatat angka 6,806 sekali gus menjadikan angka jangkitan kekal melebihi 6,000 untuk dua hari berturut-turut.
Ketua Pengarah Kesihatan, Tan Sri Dr. Noor Hisham Abdullah berkata, angka itu seterusnya menjadikan jumlah kes positif sebanyak 492,302 kes.
Menurutnya, daripada jumlah tersebut, Selangor merekodkan angka tertinggi sebanyak 2,277 kes.
“Selain itu, Kuala Lumpur (655 kes), Johor (615 kes), Sarawak (608 kes), Kelantan (426 kes), Kedah (417 kes), Pulau Pinang (362 kes), Negeri Sembilan (291 kes), Perak (248 kes), Sabah (245 kes), Terengganu (233 kes), Melaka (212 kes) dan Pahang (157 kes).
“Putrajaya pula dengan 35 kes manakala, Labuan merekodkan 17 kes baharu dan Perlis sebanyak lapan kes,” katanya dalam ciapan Twitter di sini hari ini. -K! ONLINE


JDT sambar pemain kelahiran Australia, Shane Lowry
Oleh MOHAMAD FAIZAL HASHIM

20 Mei 2021, 3:38 pm
JOHOR BAHRU – Kelab Bola Sepak Johor Darul Ta’zim (JDT) memperkuatkan jentera pasukan dengan membawa masuk pemain baharu, Shane Lowry secara percuma.
Perkara itu disahkan sendiri oleh Pengarah Sukan Kelab Bola Sepak JDT, Martin Prest menerusi hantaran di Facebook rasmi kelab, Johor Southern Tigers hari ini.
Bagaimanapun, ia tidak dinyatakan dengan terperinci bahawa pemain kelahiran Australia itu ditandatangani Harimau Selatan untuk berapa musim.
Dalam pada itu, pemilik kelab JDT, Tunku Ismail Sultan Ibrahim menerusi laman sosialnya memberi bayangan bahawa Lowry akan bergandingan Mauricio Dos Santos di posisi bek tengah bagi kancah Liga Juara-juara Asia musim ini.
Katanya, apabila pusingan kedua Liga Super bersambung nanti, Lowry akan menjadi sokongan buat Mauricio sekiranya ditimpa kecederaan.
“Dengan cara itu, jika ada apa-apa berlaku atau kecederaan, kita masih ada pemain pertahanan import,” katanya menerusi laman sosialnya hari ini.

Kelab terakhir diwakili pemain berusia 31 tahun itu ialah kelab Al-Ahli yang beraksi di Qatar Stars League sejak sejak 2019 sebelum kontraknya tamat pada tahun ini.
Bersama kelab yang berpangkalan di Doha itu, pemain pertahanan berkenaan membuat 36 penampilan dan berjaya merekodkan satu jaringan sebelum berpindah menyertai JDT secara percuma.-K! ONLINE


Kanak-kanak perempuan cedera ditikam bapa tiri
Oleh MOHD SHARKAWI LONDING

20 Mei 2021, 3:36 pm
ISKANDAR PUTERI – Seorang kanak-kanak perempuan cedera selepas disyaki ditikam bapa tirinya dalam satu kejadian di sebuah rumah di Kangkar Pulai di sini pada Sabtu lalu.
Mangsa yang berusia lima tahun itu mengalami kecederaan pada bahagian perut kiri selepas ditikam suspek berusia 38 tahun menggunakan pisau panjang.
Ketua Polis Daerah Iskandar Puteri, Asisten Komisioner Dzulkhairi Mukhtar berkata, kejadian menimpa kanak-kanak malang itu dilaporkan seorang doktor sebuah hospital di daerah ini kira-kira pukul 9 pagi, 15 Mei lalu.
“Seorang doktor yang bertugas di sebuah hospital di daerah Iskandar Puteri telah memaklumkan terdapat pesakit seorang kanak-kanak perempuan berumur lima tahun mendapatkan rawatan di hospital tersebut kerana mengalami kecederaan seperti tusukan benda tajam di bahagian perut sebelah kiri.
“Mangsa telah dihantar ke hospital oleh ibunya sendiri yang berusia 37 tahun. Kejadian berlaku di rumah mereka di kawasan Kangkar Pulai, Johor,” katanya dalam kenyataan di sini hari ini.
Dzulkhairi berkata, hasil soal siasat awal ke atas kanak-kanak tersebut sebelum pembedahan dijalankan, mangsa memberitahu dia dicederakan oleh pak ciknya sendiri.

Katanya, susulan itu, polis menahan seorang lelaki yang juga bapa tiri kepada mangsa pada hari yang sama di rumah yang didiami keluarga itu.
“Suspek tidak bekerja dan pemegang kad orang kelainan upaya (OKU) selain semakan mendapati suspek pernah mendapat rawatan sakit mental di Hospital Sultanah Aminah (HSA) sejak tahun 2014.
“Suspek juga masih mengambil ubat yang dibekalkan oleh pihak hospital. Polis kemudiannya membawa lelaki itu ke HSA untuk pemeriksaan lanjut,”katanya.
Jelas beliau, mangsa kini berada dalam keadaan stabil selepas menjalani pembedahan dan masih berada dalam wad di hospital untuk rawatan lanjut.
Ujarnya, polis merampas sebilah pisau panjang yang berukuran lebih kurang 29.5 sentimetsr beserta hulu yang berada di rumah tersebut.
Kes disiasat dibawah Seksyen 324 Kanun Keseksaan.-K! ONLINE


Pemandu lori ugut bapa dipenjara dua tahun
Oleh MUHAMMAD AYMAN GHAFFA

20 Mei 2021, 3:49 pm
KOTA BHARU – Seorang pemandu lori dihukum penjara dua tahun selepas mengaku bersalah di Mahkamah Majistret di sini hari ini atas pertuduhan melakukan ugutan bunuh terhadap bapanya sendiri dua bulan lalu.
Tertuduh, Tuan Mohamad Hafiz Tuan Haris,24, membuat pengakuan itu selepas pertuduhan terhadapnya dibacakan oleh jurubahasa di hadapan Majistret Mohd. Izuddin Mohd. Shukri.
Mengikut pertuduhan, tertuduh didakwa melakukan ugutan jenayah dengan menakutkan untuk membunuh bapanya, Tuan Haris Tuan Kub, 58.
Kesalahan itu dilakukan oleh tertuduh di sebuah rumah di Kampung Tempoyak, Kadok di sini kira-kira pukul 11 pagi pada 27 Mac lalu.
Tertuduh didakwa mengikut Seksyen 506 Kanun Keseksaan yang memperuntukkan hukuman penjara sehingga tujuh tahun atau denda atau kedua-duanya sekali jika sabit kesalahan.
Pendakwaan dikendalikan oleh Timbalan Pendakwa Raya, Sharifah Amirda Shasha Amir Shariffuddin manakala tertuduh diwakili peguam Yayasan Bantuan Guaman Kebangsaan (YBGK), Ariyani Mohd. Amin.

Berdasarkan fakta kes, tertuduh telah mengugut bapanya selepas berlaku pergaduhan antara mereka.
Bapanya turut menasihati Tuan Mohamad Hafiz agar tidak berkawan dengan beberapa individu selain dia juga dipercayai meminta wang sebanyak RM100 daripada orang tuanya itu.
Sebelum kejadian, tertuduh mengamuk dengan memecahkan barangan di dalam rumah sebelum mengugut untuk membunuh bapanya.
Bimbang dengan ugutan itu, bapa tertuduh telah membuat laporan polis berhubung kejadian tersebut. – K! ONLINE.


Tempoh lanjutan LDL sehingga 11 November depan
Oleh NUR SHARIEZA ISMAIL

20 Mei 2021, 3:54 pm
PUTRAJAYA –  Kementerian Pengangkutan (MOT) menerusi Jabatan Pengangkutan Jalan (JPJ)  memberi pelanjutan tempoh selama sembilan bulan bagi Lesen Belajar Memandu (LDL) sehingga 11 November depan.
Menterinya, Datuk Seri Wee Ka Siong berkata, pemilik LDL layak mendapat tempoh pelanjutan itu dengan hanya membuat salinan LDL bersama bayaran RM10 sekiranya LDL tamat tempoh melebihi dua tahun atau tamat tempoh semasa Perintah Kawalan Pergerakan (PKP).
“Tarikh yang akan dicetak pada LDL adalah tarikh transaksi dilakukan dan tamat pada 11 November depan (melebihi tempoh tiga atau enam bulan),” katanya dalam satu kenyataan akhbar di sini hari ini.
Ka Siong berkata, pemilik tidak layak menerima penyelarasan baharu PKP jika tarikh tamat lesen LDL lebih dua tahun sebelum atau selepas PKP iaitu sebelum 13 Januari lalu atau selepas 11 November depan.
“Sehubungan itu, pemilik perlu membuat permohonan baharu LDL dan perlu mengulangi semula Latihan KPP 01, KPP 02 dan KPP 03 serta menduduki kesemua Ujian Bahagian I, II dan III, ” katanya.
Sementara itu, katanya, bagi pemilik LDL B2 tunggal pula dibenarkan untuk transaksi memperbaharui lesen dengan bayaran RM2 bagi tempoh tiga bulan jika LDL masih mempunyai baki tempoh dua tahun.

“Pelanjutan ini adalah susulan pelaksanaan PKP bermula 13 Januari lalu yang melarang pengoperasian pusat latihan memandu atau institut memandu (IM), e-hailing operator (EHO) dan pusat ujian komputer (e-Khidmat) melibatkan aktiviti latihan dan ujian,” katanya. -K! ONLINE


Kecoh varian Covid-19 Singapura
Oleh KOSMO!

20 Mei 2021, 2:36 pm
SINGAPURA – Singapura menggunakan undang-undang maklumat palsu hari ini untuk mengarahkan Facebook dan Twitter memberi amaran kepada pengguna berhubung apa yang dikatakan  pemerintah sebagai dakwaan palsu kemunculan varian baharu Covid-19 yang berbahaya di pulau itu.
Ketua Menteri Delhi,  Arvind Kejriwal mendakwa di media sosial minggu ini bahawa varian baharu Covid-19 muncul di Singapura dan berisiko mencetuskan gelombang jangkitan baharu di India sekali gus menggesa larangan penerbangan dilaksanakan.
Bagaimanapun, Singapura menafikan dakwaan tersebut yang dianggap  tidak berasas.
Pemerintah Singapura menyatakan bahawa satu varian yang dikesan dan bertanggungjawab menyebabkan peningkatan kes Covid-19 di pulau itu sebenarnya berasal dari India.
“Tiada varian Singapura berhubung wabak Covid-19.
“Varian yang makin merebak yang dikesan di Singapura ini berasal dari India,” kata pemerintah dalam satu kenyataan.

Bagaimanapun, dakwaan berhubung varian Singapura itu mula tersebar di internet dan mendorong pemimpin Singapura mengarahkan Facebook dan Twitter menyiarkan amaran mengenainya.
Pengguna Facebook di Singapura menerima notis amaran tersebut. – AFP


Datin, 4 ahli sindiket didakwa edar 14.9 kg syabu
Oleh MUHAMMAD AYMAN GHAFFA

20 Mei 2021, 2:54 pm
KOTA BHARU – Lima ahli sindiket termasuk seorang wanita bergelar Datin yang mengusahakan perniagaan kosmetik dihadapkan ke Mahkamah Majistret di sini hari ini atas pertuduhan mengedar dadah jenis methamphetamine atau syabu seberat 14.9 kilogram (kg) dua minggu lalu.
Bagaimanapun, tiada sebarang pengakuan direkodkan selepas pertuduhan dibacakan terhadap Datin Miss Rohanee Doloh, 47, dan adiknya Miss Silawati, 26, bersama Mohd. Nasrul Hafiszan Mat Nasir, 36, Ahmad Maziri Mazlan, 26 serta Wan Mohamad Syariman Maula Wan Mohd. Nadzir, 24 dihadapan Majistret Mohd. Izuddin Mohd. Shukri.
Mengikut pertuduhan, kelima-lima tertuduh didakwa telah mengedar dadah berbahaya disyaki jenis methamphetamine dengan berat kasar sebanyak 14.989 kg.
Kesalahan itu dilakukan oleh mereka di tepi jalan di hadapan Sekolah Kebangsaan Mulong 1 kira-kira pukul 4 petang pada 8 Mei lalu.
Kelima-lima tertuduh didakwa mengikut Seksyen 39B(1)(a) Akta Dadah Berbahaya 1952 yang memperuntukkan hukuman mati.
Pendakwaan dikendalikan oleh Timbalan Pendakwa Raya, Sharifah Amirda Shasha Amir Shariffuddin manakala kesemua tertuduh diwakili peguam, Tengku Shazuan Tengku Shariffudin dan Nur Alyaa Mohd. Zain.

Mahkamah menetapkan tarikh 25 Ogos depan untuk sebutan semula kes.
Akhbar Kosmo! sebelum ini melaporkan, polis menahan seorang wanita warga Thailand bergelar Datin yang dipercayai menjadi dalang dalam kegiatan sindiket pengedaran dadah jenis pil kuda dan syabu bernilai RM2.34 juta yang berlindung di sebalik peniagaan kosmetik miliknya.
Rampasan 180,000 biji pil kuda dan 14.9 kilogram (kg) syabu itu dilakukan di lima lokasi dalam tiga daerah iaitu Kota Bharu, Tanah Merah dan Pasir Mas selama dua hari bermula 7 hingga 8 Mei lalu. – K! ONLINE.


Warga asing bertempiaran lari diserbu polis
Oleh MOHD SYALMIZI HAMID

20 Mei 2021, 2:39 pm
SEBERANG PERAI – Kira-kira 30 pekerja warga asing di sebuah tapak pembinaan di Bertam Perdana, Kepala Batas di sini bertempiaran lari dipercayai kerana tidak mempunyai dokumen yang sah sebaik menyedari kehadiran pihak berkuasa yang melakukan pemeriksaan mengejut hari ini.
Dalam operasi bersepadu kira-kira pukul 10 pagi itu, seramai kira-kira 30 lagi lelaki yang sedang leka bekerja bagimanapun berjaya ditahan pihak berkuasa bagi semakan lanjut dokumen.
Ketua Polis Daerah Seberang Perai Utara, Asisten Komisioner Noorzainy Mohd. Noor berkata, pada serbuan itu, pihaknya mendapati majikan di tapak pembinaan berkenaan melakukan pelbagai kesalahan.
“Kira-kira 30 hingga 40 orang daripada mereka dipercayai melarikan diri di dalam kawasan semak, namun 30 daripada mereka diperiksa.
“Majikan didapati melakukan kesalahan oleh Polis Diraja Malaysia (PDRM), Majlis Bandaraya Seberang Perai (MBSP), Jabatan Imigresen, Kementerian Kesihatan (KKM), Jabatan Tenaga Kerja (JTK) dan Lembaga Pembangunan Industri Pembinaan (CIDB),” katanya kepada pemberita hari ini.
Noorzainy berkata, PDRM mengeluarkan dua kompaun berjumlah RM35,000 kepada majikan terbabit kerana gagal mematuhi prosedur operasi standard (SOP).

“Kompaun RM25,000 dikenakan kerana pekerja tidak membuat ujian calitan Covid-19 dan RM10,000 kerana pekerja tidak mematuhi SOP seperti tidak memakai pelitup muka, tidak memeriksa suhu dan tidak mengimbas aplikasi MySejahtera.
“Manakala pihak KKM turut mengeluarkan notis penutupan tapak berkenaan selama tujuh hari,” katanya.
Pada operasi itu, CIDB mengeluarkan notis kepada wakil kontraktor utama bagi mendapatkan maklumat berikutan pekerja berkenaan mempunyai masalah berkaitan dokumentasi.
Sementara itu, JTK mengeluarkan notis saman kepada majikan selepas didapati mendapatkan perakuan penginapan serta gagal menyediakan tilam, katil dan almari berkunci kepada pekerja.
MBPS turut menyita sebuah gerai yang dibina di dalam kawasan pembinaan itu. – K! ONLINE


Bayi ditinggal atas meja, dihurung semut
20 Mei 2021, 2:27 pm
PETALING JAYA – Seorang bayi lelaki yang masih hidup ditemui bersendirian di atas meja di belakang rumah seorang lelaki warga asing, di Kampung Sungai Kayu Ara, di sini hari ini.
Ketua Polis Daerah Petaling Jaya, Asisten Komisioner Mohamad Fakhrudin Abdul Hamid berkata, bayi yang masih bertali pusat dan dibungkus dalam plastik hitam itu ditemui sekitar pukul 5.10 pagi oleh orang awam.
“Sebelum bayi itu ditemui, orang awam menyedari bunyi tangisan bayi sekitar pukul 4.50 pagi.
“Sebaik bayi tersebut ditemui, mereka menghubungi Balai Polis Mutiara Damansara bagi memaklumkan penemuan bayi tersebut,” ujarnya dalam kenyataan hari ini.
Jelasnya, siasatan awal mendapati bayi yang telah dihurung semut itu disyaki bukan berasal dari kawasan perumahan tersebut kerana tiada penduduk perempuan yang sedang mengandung.
“Kita juga tidak tahu pukul berapa bayi ditinggalkan di lokasi berkenaan.

“Dia telah diselamatkan dan dibawa ke Hospital Kuala Lumpur (HKL) untuk pemeriksaan,” ujarnya
Katanya, kes disiasat mengikut Seksyen 317 Kanun Keseksaan jika disabitkan kesalahan, boleh dihukum penjara selama tempoh yang boleh sampai tujuh tahun atau denda atau kedua-duanya sekali. – K! ONLINE


Ditikam selepas pijak kepala warga Thai sedang tidur
Oleh ROHANA MOHD. NAWI

20 Mei 2021, 2:23 pm
KOTA BHARU – Berang akibat kepalanya dipijak ketika sedang tidur, seorang lelaki warga Thailand bertindak menikam seorang penganggur dengan sebilah parang kecil di dalam sebuah reban ayam di Kampung Che Arus, Bukit Merbau dekat Kok Lanas di sini malam tadi.
Dalam kejadian kira-kira pukul 11.46 malam itu, mangsa, Mohd. Daiylamien Ashari ,38, disahkan meninggal dunia ketika dia tiba di Hospital Machang untuk menerima rawatan lanjut.
Ketua Polis Daerah Kota Bharu, Asisten Komisioner Abdul Rahim Daud, berdasarkan siasatan, kejadian berlaku ketika mangsa pergi ke rumah saudaranya yang dikenali sebagai Pak Do Buyung, 36, di kampung berkenaan kira-kira pukul 11.30 malam.
Katanya, ketika berada di rumah itu, mangsa didatangi oleh seorang lelaki warga Thailand berusia dalam lingkungan 20-an yang dikenali sebagai Man Siam.
“Ketika berada di dalam reban ayam di belakang rumah itu, mangsa dipercayai telah ditikam sebanyak empat kali di bahagian dada oleh lelaki itu.
“Siasatan mendapati, suspek mengenali mangsa. Selepas menikam mangsa, lelaki warga Thailand itu memaklumkan kepada saudaranya bahawa Mohd. Daiylamien telah memijak kepalanya ketika dia sedang tidur selepas berlaku perselisihan faham antara mereka,” katanya ketika dihubungi Kosmo! hari ini.

Abdul Rahim berkata, bagaimanapun, suspek terus bertindak melarikan diri selepas kejadian itu.
Katanya, bedah siasat terhadap mangsa telah dijalankan di Hospital Machang kira-kira pukul 10 pagi tadi sebelum mayatnya diserahkan kepada ahli keluarga.
Ujarnya, sehubungan dengan itu, polis sedang memburu suspek yang dikenali sebagai Man Siam untuk membantu siasatan.
Tambahnya, kes disiasat mengikut Seksyen 302 Kanun Keseksaan kerana membunuh. – K! ONLINE.


Percepat jualan dan penggunaan kit ujian kendiri Covid-19
Oleh SITI AMINAH MOHD YUSOF

20 Mei 2021, 2:31 pm
PETALING JAYA – Pertubuhan Keilmuan Nasional meminta kerajaan mempercepatkan kebenaran penjualan dan penggunaan kit ujian kendiri jenis Kit Ujian Pantas Antigen (RTK-Ag) supaya orang awam boleh menjalankan ujian pengesanan Covid-19 secara kendiri di rumah.
Timbalan Pengerusinya, Mohd Faizal Zulkifly berkata, lebih ramai orang awam perlu disaring untuk menentukan sama ada mereka pembawa Covid-19 atau tidak dalam peningkatan kes sporadik yang tidak diketahui puncanya pada masa ini.
“Cadangan mengadakan saringan besar-besaran di kawasan yang mencatat kes tinggi adalah baik namun proses itu dikhuatiri akan menyebabkan kesesakan seterusnya meningkatkan risiko jangkitan akibat perkumpulan orang ramai di satu tempat,” katanya dalam kenyataan akhbar di sini hari ini.
Katanya, Kementerian Kesihatan (KKM) perlu mempertimbangkan beberapa alternatif lain sebelum situasi menjadi parah walaupun pihak KKM telah memaklumkan kit ujian air liur untuk saringan kendiri Covid-10 akan tersedia di pasaran selepas mendapat kelulusan Pihak Berkuasa Alatan Perubatan.
Mohd Faizal berkata, ini kerana produk RTK-Ag sudah berada di pasaran, cuma ia perlu dibuka untuk dijual kepada orang awam.
Tambahnya, walaupun ketepatan ujian RTK-Ag tidak setinggi ujian tindak balas berantai polimerase (Rt-PCR) tetapi sekurang-kurangnya ia membolehkan individu positif Covid-19 dapat dikesan selain mengelakkan risiko penyebaran wabak dalam kalangan mereka yang tidak bergejala.

“KKM juga dicadangkan membuat buku panduan serta video simulasi bagaimana untuk menjalankan ujian kendiri tersebut di rumah supaya orang awam boleh merujuk kaedah ujian serta meningkatkan ketepatan ujian berkenaan.
“Ketika ini, banyak pengeluar telah memperkenalkan kit tersebut dan menunggu kelulusan penggunaan dengan harga purata sekitar RM30 hingga RM45 dan ia dapat mengurangkan kos orang awam untuk menjalani ujian saringan di pusat kesihatan swasta yang berharga antara RM90 ke RM150 untuk sekali ujian,” jelasnya. – K! ONLINE


Sorok 117 kotak mercun, bunga api dalam rumah
Oleh MOHAMAD FAIZAL HASHIM

20 Mei 2021, 2:43 pm
JOHOR BAHRU – Sebuah rumah di kawasan kampung dalam daerah Segamat yang menjadi tempat penyimpanan mercun dan bunga api tidak bercukai diserbu anggota penguatkuasa Jabatan Kastam Diraja Malaysia (JKDM) Johor Bahru, 5 Mei lalu.
Pengarah Kastam Negeri Johor, Sazali Mohamad berkata, serbuan yang dibuat pada pukul 1.45 pagi itu menyita sebanyak 117 kotak mercun dan bunga api dengan nilai rampasan RM103,372 termasuk cukai.
“Hasil pemeriksaan mendapati sebanyak 2.5 tan mercun dan bunga api ditemui disembunyikan dalam dua bilik di rumah tersebut.
“Susulan rampasan itu, seorang lelaki dan seorang wanita berusia 31 dan 32 tahun ditahan untuk siasatan lanjut.
“Hasil soal siasat dibuat, wanita itu mengaku barang larangan itu adalah miliknya yang diletakkan di rumah lelaki berkenaan,” katanya pada sidang akhbar di Menara Kastam, di sini hari ini.
Kes disiasat di bawah Seksyen 135(1)(d) Akta Kastam 1967 iaitu kesalahan memiliki dan menyimpan barang larangan tanpa permit yang sah. -K! ONLINE


Perbincangan laksana ‘total lockdown’ esok
Oleh ROSLIZA MOHAMED

20 Mei 2021, 3:30 pm
KOTA BHARU – Pelaksanaan ‘total lockdown’ di seluruh negara merupakan antara langkah-langkah drastik yang sedang dipertimbangkan oleh kerajaan bagi mengekang penularan jangkitan Covid-19 ketika ini.
Menteri di Jabatan Perdana Menteri (Parlimen dan Undang-Undang), Datuk Seri Takiyuddin Hassan berkata, pilihan itu akan dibincangkan secara lebih lanjut dengan Majlis Keselamatan Negara (MKN) bersidang bersama Perdana Menteri dan wakil-wakil kerajaan negeri esok.
“Itu (total lockdown) antara langkah-langkah yang perlu difikirkan oleh pihak MKN selepas kita melaksanakan Perintah Kawalan Pergerakan (PKP), Perintah Kawalan Pergerakan Bersyarat (PKPB), Perintah Kawalan Pergerakan Pemulihan (PKPP) dan sebagainya. Itulah langkah-langkah yang perlu diambil, sama ada secara keseluruhan atau bersasar.
“MKN akan bersidang esok dan ia mungkin akan dibincangkan dengan melibatkan melibatkan Perdana Menteri, Menteri-Menteri Besar dan Ketua-Ketua Menteri,”katanya.
Beliau berkata demikian pada sidang akhbar ketika hadir ke mesyuarat Jawatankuasa Keselamatan Khas Negeri Kelantan (JKKNK) yang dipengerusikan Menteri Besar Kelantan, Datuk Ahmad Yakob di Kompleks Kota Darulnaim Kota Bharu di sini hari ini.
Hadir sama, Ketua Polis Kelantan, Datuk Shafien Mamat dan Pengarah Jabatan Kesihatan Negeri Kelantan, Datuk Dr. Zaini Hussin.

Mengulas lanjut, Takiyuddin berkata, kerajaan kini memberi fokus sepenuhnya terhadap usaha menangani Covid-19 dan akan menangguhkan perkara lain buat sementara waktu. – K! ONLINE.


Bomoh Indonesia dakwa hantar santau, roket ghaib serang Israel
Oleh KOSMO!

20 Mei 2021, 3:18 pm
JAKARTA – Sekumpulan bomoh di Indonesia dikatakan membantu Palestin melawan Israel dengan menghantar sihir dan roket ghaib kepada Rejim Zionis itu.
Seorang pengguna YouTube, Kang Ujang Busthomi yang juga merupakan seorang pendakwah bebas di negara itu menerusi satu video yang dimuat naik di akaun YouTube miliknya berkata dia yang baru-baru ini sempat berkunjung ke salah satu kawasan di Indonesia sempat melihat ritual bagaimana 30 orang bomoh di situ menghantar sihir kepada Israel.
Dalam video berdurasi selama 22 minit itu, Kang Ujang memberitahu dia menerima undangan daripada sekumpulan bomoh itu untuk melihat ritual mereka bagi membantu Palestin dengan menghantar roket ghaib mereka.
Roket tersebut dikatakan mengambil masa selama dua hari untuk sampai ke Israel.
Tambah kumpulan bomoh itu lagi, mereka turut menyediakan jin untuk menjaga Palestin daripada dibedil oleh roket Israel.
Video tersebut menjadi tular di media sosial dan kebanyakan netizen yang menontonnya meninggalkan komen-komen yang lucu.

“Ambil masa dua hari untuk sampai? Ambil yang ekspres ya?,” tulis seorang netizen.
“Nanti kalau sudah sampai di Israel beritahu saya ya,” tulis seorang lagi netizen.
Video tersebut sudah ditonton hampir 12,000 kali dengan hampir 200 komen.


Ben Ali, Nadiyah sumbang RM40,000 untuk Palestin
Oleh SAIRUL ZAMRI MISRANI

20 Mei 2021, 2:48 pm
PETALING JAYA – Dalam usaha mengurangkan beban penderitaan rakyat Palestin, usahawan dan pelakon Ben Ali serta isteri, Nadiyah Shahab tampil menyalurkan bantuan bernilai RM40,000 menerusi hasil jualan produk keluaran mereka, Absolut Chocolat.
Ben menerusi hantaran dalam Instagram memberitahu, pihaknya telah menyalurkan sumbangan tersebut kepada tujuh pertubuhan badan bukan kerajaan (NGO) selain sumbangan peribadi berjumlah RM12,000.
“Sebanyak RM40,000 disumbangkan kepada beberapa pertubuhan yang menjalankan misi ini. Ia adalah hasil jualan Absolut Chocolat di Malaysia dan Singapura.
“Jumlah sumbangan ini mewakili sebahagian kecil daripada setiap seorang yang membeli produk kami. Pada masa sama, isteri saya, Nadiyah juga buat sumbangan peribadi sebanyak RM12,000,” tulis Ben.
Pada hantaran sama, dia dan isterinya sangat terkesan dengan penderitaan yang dihadapi rakyat Palestin terutama wanita serta kanak-kanak yang menjadi mangsa kekejaman Rejim Zionis.
Ben turut berharap agar sumbangan kecil tersebut sedikit sebanyak dapat meringankan beban saudara Islam yang berada di bumi Gaza.

“Saya dan isteri ingin mengucapkan terima kasih kepada pembeli yang menyokong barangan jualan kami kerana secara tidak langsung anda turut membantu menjayakan sumbangan tersebut,” ujarnya. – K! ONLINE


PKPD : Tiga laluan utama Besut mula ditutup
Oleh MOHD AZLI ADLAN

21 Mei 2021, 10:22 pm
BESUT – Tiga laluan masuk utama di daerah ini telah ditutup berikutan pelaksanaan Perintah Kawalan Pergerakan Diperketat (PKPD) di 15 mukim berkuatkuasa esok.
Ketua Polis Daerah Besut, Superintendan Abdul Rozak Muhammad berkata, penutupan tersebut melibatkan Jalan Seberang Kastam melalui Jambatan Kuala Besut di sini.
“Selain itu, Bulatan Kampung Lampu menghala ke Jalan Seberang Jerteh dan laluan bertentangan yang kedua-duanya terletak di Kampung Nanhka di sini juga ditutup.
“Penutupan kesemua jalan tersebut berkuatkuasa mulai pukul 8 malam tadi sehingga 4 Jun depan,” katanya kepada Kosmo! di sini hari ini.
Abdul Rozak berkata, sepanjang tempoh PKPD berkenaan, ketiga-tiga laluan itu tidak boleh dilalui oleh kesemua jenis kenderaan.
Kosmo! hari ini melaporkan 15 mukim di daerah ini yang terlibat dengan pelaksanaan PKPD ialah Kampung Raja, Keluang, Lubuk Kawah, Bukit Kenak, Pelagat, Jabi, Tembila, Kerandang, Bukit Puteri, Pengkalan Nangka, Kuala Besut, Pasir Akar, Kubang Bembam, Tenang dan Hulu Besut.

Pelaksanaan PKPD terpaksa dilakukan berikutan peningkatan mendadak kes Covid-19 di lokaliti tersebut. – K! ONLINE


PDRM umum pertukaran enam pegawai kanan
21 Mei 2021, 8:35 pm
PETALING JAYA – Polis Diraja Malaysia (PDRM) hari ini mengumumkan pertukaran enam pegawai kanannya yang akan berkuat kuasa pada 21 Jun depan.
Superintendan Komunikasi Korporat Urus Setia Ketua Polis Negara PDRM, Superintendan Skandaguru Anandan berkata, antara yang terlibat dalam pertukaran itu adalah Ketua Jabatan Pencegahan Jenayah dan Keselamatan Komuniti (JPJKK) Johor, Senior Asisten Komisioner (SAC) Alzafny Ahmad.
“Beliau akan ditukarkan ke Kedah bagi jawatan dan pangkat yang sama manakala tempatnya pula akan diambil alih oleh Asisten Komisioner (ACP) Abdul Aziz Ali dengan memangku pangkat SAC.
“Superintendan Aniesa Hanim Ahmad selaku Pegawai Turus Perkhidmatan/Perjawatan, Jabatan Pengurusan Kuala Lumpur pula akan bertukar ke Melaka sebagai Ketua Jabatan Pengurusan,” ujarnya dalam kenyataan hari ini.
Jelasnya, dua lagi pegawai kanan iaitu Deputi Superintendan (DSP) Sarih Salleh dan DSP Mohd Zati Hamid pula akan memangku pangkat Superintendan.
“Kedua-duanya akan mengisi jawatan sebagai Ketua Jabatan Siasatan Jenayah Perlis dan Ketua Jabatan Siasatan Jenayah Narkotik (JSJN) di negeri yang sama.

“Manakala Asisten Superintendan (ASP) Pengurusan Lesen/Pendataan, Bahagian Pelesenan, Jabatan Pengurusan Sabah pula akan memangku pangkat DSP selaku Ketua Polis Daerah Ranau, Sabah,” ujarnya. – K! ONLINE


[VIDEO] Kereta terputus dua, mercun bola meletup
Oleh ROHANA MOHD. NAWI

21 Mei 2021, 8:42 pm
KOTA BHARU – Seorang lelaki maut selepas kereta dipandunya yang membawa muatan mercun bola meletup ketika berada di Simpang Empat, Kampung Sireh di sini hari ini.
Dalam kejadian pada pukul 5.55 petang, mangsa, Wan Hassan Wan Ali, 48, maut di lokasi kejadian selepas tercampak kira-kira 20 meter dari kereta jenis Proton Iswara Aeroback yang dipandunya.
Ketua Polis Kelantan, Datuk Shafien Mamat berkata, letupan itu turut menyebabkan empat lagi kereta terbakar dalam kejadian tersebut.
Letupan itu turut menyebabkan empat lagi kereta terbakar dalam kejadian tersebut.
Katanya, selain mangsa, empat orang mangsa termasuk seorang anggota polis turut mengalami kecederaan parah, namun keadaan mereka stabil.
“Siasatan awal mendapati, kereta mangsa membawa muatan mercun bola dengan kuantiti yang banyak dipercayai tiba-tiba meletup.
Kesan daripada letupan mercun bola di dalam kereta itu, lima buah kereta terbakar serta-merta
“Kesan daripada letupan mercun bola di dalam kereta itu, mangsa dipercayai mengalami kecederaan parah dengan beberapa anggota badannya putus,” katanya ketika ditemui pemberita di lokasi kejadian hari ini.

Menurut Shafien, insiden itu turut menyebabkan empat buah kereta lagi terbakar di lokasi kejadian.
Keadaan kereta yang terlibat dalam kejadian itu.
Katanya, empat orang mangsa yang cedera parah dihantar ke Hospital Raja Perempuan Zainab II di sini untuk rawatan lanjut.
Katanya, polis masih menjalankan siasatan lanjut berhubung kejadian itu dan kes disiasat mengikut Seksyen 8 Akta Bahan Letupan 1957.
Bagaimanapun, Shafien enggan mengulas lanjut mengenai dakwaan kereta yang dipandu mangsa itu dipanah petir sebelum meletup.


Sangka ada letupan bom di Kampung Sireh
Oleh ROSALWANI CHE SOH

21 Mei 2021, 10:01 pm
KOTA BHARU – Seorang peniaga restoran yang menyaksikan kejadian kereta meletup di Simpang Empat, Kampung Sireh petang tadi terkejut apabila mendengar letupan kuat seperti bunyi bom.
Mohd. Khairul Anuar Mohd. Zain, 42, berkata, restorannya yang berada kira-kira 20 meter dari lokasi kejadian turut terkena serpihan kereta yang dipandu mangsa sehingga menyebabkan bahagian atap pecah.
“Saya terkejut dan terus meluru keluar dari dalam kedai sebelum melihat beberapa buah kereta terbakar dengan serpihan cermin turut dilihat bertaburan di atas jalan raya.
“Saya sempat melihat keadaan sebuah kereta sudah terbakar dan putus dua. Saya juga melihat serpihan mayat seorang lelaki terbakar di dalam kereta berkenaan,” katanya ketika ditemui Kosmo! sebentar tadi.
Dalam kejadian pada pukul 5.55 petang tadi, mangsa, Wan Hassan Wan Ali, 48, maut di lokasi kejadian selepas kereta jenis Proton Iswara Aeroback yang dipandunya dengan muatan penuh mercun bola meletup.
Letupan itu, menyebabkan mangsa tercampak kira-kira 20 meter sebelum disahkan meninggal dunia.

Selain Wan Hassan, empat orang mangsa termasuk seorang anggota polis turut mengalami kecederaan parah, namun keadaan mereka stabil. – K! ONLINE


PKP 3.0 akan diperketat libatkan sektor ekonomi, sosial
Oleh NOR IDAYU BOSRO

21 Mei 2021, 8:46 pm
PUTRAJAYA – Pelaksanaan Perintah Kawalan Pergerakan (PKP) 3.0 yang sedang berkuat kuasa ketika ini akan diperketatkan lagi dengan penambahan sekatan yang lebih ketat ke atas sektor ekonomi dan sosial.
Keputusan itu dipersetujui sebulat suara dalam sidang khas Majlis Keselamatan Negara (MKN): Pengurusan Covid-19 yang dipengerusikan Perdana Menteri, Tan Sri Muhyiddin Yassin hari ini.
Pejabat Perdana Menteri dalam satu kenyataan berkata, perincian mengenai sekatan tambahan itu akan diumumkan dalam sidang media Menteri Kanan (Keselamatan), Datuk Seri Ismail Sabri Yaakob esok.
Kenyataan itu berkata, sidang khas hari ini meneliti pembentangan Kementerian Kesihatan berhubung status terkini kes Covid-19 termasuk kadar kebolehjangkitan, kapasiti kesihatan setiap negeri dan cadangan tindakan bagi mengawal penularan jangkitan.
“Prosedur operasi standard (SOP) bagi PKP 3.0 telah diperketatkan termasuk larangan rentas negeri dan daerah serta sekatan bagi aktiviti sosial, sukan dan rekreasi serta persidangan dan mesyuarat secara bersemuka.
“Bagaimanapun penularan dalam komuniti yang semakin meningkat dan kewujudan varian baharu yang lebih agresif dengan kadar kebolehjangkitan tinggi menyebabkan usaha untuk melandaikan lengkung jangkitan mengambil masa yang lebih panjang,” katanya di sini hari ini.

Terdahulu, satu sidang khas MKN melibatkan kerajaan negeri diadakan hari ini dengan melibatkan kehadiran Menteri-Menteri Besar dan Ketua-Ketua Menteri.
Ia bagi mengambil kira situasi semasa di negeri masing-masing serta pandangan mereka terhadap usaha untuk mengekang penularan Covid-19.
Perdana Menteri pada 11 Mei lalu mengumumkan, kerajaan memutuskan untuk melaksanakan PKP di seluruh negara dengan menguatkuasakan larangan rentas daerah dan rentas negeri kecuali untuk tujuan kecemasan, kesihatan, bekerja, ekonomi, janji temu vaksinasi dan pasangan jarak jauh.
Menerusi pelaksanaan PKP ini, Muhyiddin berkata, semua bentuk perhimpunan sosial termasuk kenduri-kendara, majlis perkahwinan dan pertunangan, majlis doa selamat dan tahlil, majlis makan malam, majlis sambutan hari jadi serta majlis-majlis rasmi kerajaan dan swasta adalah tidak dibenarkan. – K! ONLINE


Erra Fazira sampaikan salam Aidilfitri sempena gencatan senjata di Palestin
Oleh MOHAMMAD SHAHEMY AZMI

21 Mei 2021, 8:57 pm
PETALING JAYA – Selepas lebih seminggu umat Islam meraikan Aidilfitri, pelakon dan juga penyanyi, Erra Fazira akhirnya tampil dengan sebuah video memberikan ucapan hari raya sekali gus simbolik kesyukuran terhadap keputusan gencatan senjata oleh Israel terhadap penduduk Palestin hari ini.
Menerusi sebuah hantaran video yang dimuat naik dalam Instagram miliknya, Erra mendedahkan selama ini dia mengambil keputusan untuk tidak berkongsi gambar sambutan Aidilfitri dek keresahan situasi pandemik Covid-19 yang melanda negara serta kesedihan dengan kekejaman yang berlaku di Palestin.
“Mungkin ada peminat saya sedar saya tidak berkongsi apa-apa gambar sambutan hari raya tahun ini disebabkan pandemik Covid-19 selain sedih dengan apa yang berlaku di Palestin.
“Jadi di kesempatan hari ini, saya ingin mengucapkan Selamat Hari Raya Aidilfitri kepada semua, kalau ada salah dan silap saya, terlepas kata dan bahasa harap dapat dimaafkan,” ujar selebriti yang mendapat jolokan Primadona Filem Melayu Alaf Baharu itu.
Menerusi ucapan itu juga, Erra atau nama sebenarnya Fazira Wan Chek, 47, turut melahirkan rasa gembira apabila Israel mengumumkan gencatan senjara ke atas Palestin pada hari ini.
“Alhamdulillah hari ini kita mendapat berita menggembirakan apabila gencatan senjata telah dilakukan apabila pihak Israel berhenti menyerang saudara kita di Palestin,” ujarnya gembira.

Bagi menandakan rasa syukur dan gembira atas pembebasan Palestin ke atas Israel, Erra turut membuat jambangan bunga dengan gabungan warna hitam, merah, putih dan hijau sebagai simbolik mewakili warna bendera Palestin.
“Saya tidak ada bendera Palestin, jadi saya gabungkan warna hitam, merah, putih dan hijau sebagai tanda syukur dan gembira saya,” ucapnya.
Pada masa sama, ibu kepada Engku Aleesya, 12, itu turut mengucapkan terima kasih bukan sahaja kepada penganut agama Islam bahkan juga kepada bukan Islam yang menentang keras kekejaman oleh tentera Israel.
“Semoga kita berdoa agar tidak ada lagi kekejaman seperti ini dan bukan sementara sahaja. Teruskan berdoa sesame kita. Alhamdulillah. Bebaskan Palestin!,” katanya.
Sekadar info, selepas 11 hari membedil Semenanjung Gaza tanpa henti sehingga memusnahkan bandar tersebut, Israel akhirnya bersetuju untuk melaksanakan gencatan senjata bermula awal pagi ini.
Pengumuman tersebut dibuat oleh pejabat Perdana Menteri Israel, Benjamin Netanyahu yang menggelar langkah itu sebagai ‘sepakat dan tanpa syarat’.
Manakala tentera Hamas turut mengesahkan perkara tersebut dan menyifatkannya sebagai ‘sepakat dan serentak’. – K! ONLINE


Malaysia sedia sokong bina semula Gaza susulan gencatan senjata
Oleh AMREE AHMAD

21 Mei 2021, 8:13 pm
PUTRAJAYA – Malaysia bersedia terlibat dalam menyokong inisiatif sejagat bagi pembinaan semula Gaza susulan gencatan senjata hari ini yang dipersetujui antara Hamas dan rejim Israel.
Menteri Luar, Datuk Seri Hishammuddin Tun Hussein berkata, usaha itu termasuk mewujudkan semula makmal ujian Covid-19 tunggal di wilayah tersebut yang musnah dibedil tentera Zionis.
“Susulan situasi genting di Gaza, fokus kita perlu segera menyediakan bantuan kemanusiaan dan pembinaan kembali fasiliti awam untuk rakyat Palestin,” katanya menerusi kenyataan hari ini.
Beliau mengulas perkembangan positif dicapai antara kumpulan pejuang Hamas dan rejim negara haram Israel melalui gencatan senjata mulai 2 pagi (7 pagi waktu Malaysia) pada hari ini.
Pengumuman secara mengejut itu mengakhiri krisis berdarah bermula pada 6 Mei lalu dengan 232 orang awam dan pejuang Hamas syahid akibat serangan peluru berpandu Israel di Gaza.
Di Tebing Barat, lokasi puncanya konflik ekoran keputusan zalim mahkamah Israel mengusir enam keluarga Palestin dari Sheikh Jarrah, seramai 26 warga Palestin syahid dibunuh askar Zionis.

Menjelaskan lebih lanjut, Hishammuddin berkata, Malaysia menzahirkan penghargaan kepada usaha pelbagai negara melaksanakan gencatan senjata demi mengakhiri pertumpahan darah.
“Semua pihak perlu memanfaatkan kesempatan gencatan itu bagi meredakan ketegangan dan memastikan misi perdamaian yang berpanjangan di wilayah bergolak tersebut,” tegas beliau.
Pada masa sama, Malaysia menyokong inisiatif global mencari penyelesaian konflik lebih 70 tahun di Palestin setelah dicerobohi Zionis sejajar resolusi Pertubuhan Bangsa Bersatu (PBB).
Ini katanya, dengan terus menggesa komuniti antarabangsa menamatkan penderitaan rakyat Palestin daripada ditindas melalui perluasan pendudukan secara haram oleh pendatang Yahudi.
Kata Hishammuddin, kerajaan akan bekerjasama rapat dengan pelbagai pihak terutama badan bukan kerajaan bagi menyalurkan bantuan dalam pembinaan semula pembangunan Palestin.
“Malaysia malahan menuntut rejim Israel mengakhiri kepungan tidak sah ke atas Gaza serta menghentikan amalan Apartheid di Tebing Barat termasuk Baitulmaqdis Timur,” kata beliau.
Justeru tegasnya, Putrajaya berdiri teguh menyokong pembentukan negara Palestin merdeka berdaulat mengikut sempadan sebelum 1967 dengan Baitulmaqdis Timur sebagai ibu kota. – K! ONLINE


Ambulans terbabas dua mangsa cedera
Oleh NUR ALINA HASSAN

21 Mei 2021, 10:08 pm
MUAR – Seorang pembantu perubatan patah tangan manakala seorang lagi pesakit cedera di muka selepas ambulans dinaiki mereka terlibat kemalangan di hadapan perumahan Jabatan Kastam Diraja Malaysia (JKDM) di Jalan Bakri, Batu 4, di sini, hari ini.
Komander Operasi, Balai Bomba dan Penyelamat (BBP) Muar, Zuraimi Harun berkata, dalam kejadian pukul 12.20 tengah hari itu, pemandu ambulans bersama seorang lagi pesakit berusia 74 tahun dilaporkan selamat.
“Kemalangan itu membabitkan empat mangsa dimana dua daripada mereka merupakan kakitangan Kementerian Kesihatan Malaysia (KKM) dan dua lagi adalah anak-beranak.
“Ibunya dilaporkan selamat manakala anaknya seorang wanita berumur 35 tahun cedera ringan di muka. Kesemua mangsa dibantu orang awam sebelum kami tiba ke lokasi,” katanya dalam kenyataan di sini.
Difahamkan ambulans terbabit dalam perjalanan membawa pesakit dari arah Bakri menuju ke Hospital Pakar Sultanah Fatimah (HPSF) di sini.
Sejurus tiba di lokasi kejadian ambulans tersebut dipercayai hilang kawalan sebelum terbabas masuk ke dalam longkang.

Zuraimi berkata, seramai 11 anggota dikejarkan ke lokasi kejadian menghulur bantuan kecemasan.
Keempat-empat mangsa dibawa ke HPSF untuk rawatan lanjut. – K! ONLINE


Curi telefon ketika berurusan di pejabat kerajaan
Oleh NOOR HASLIZA NUSI

21 Mei 2021, 8:51 pm
GEORGE TOWN – Polis mengenal pasti identiti seorang lelaki yang mencuri sebuah telefon bimbit milik seorang kakitangan di kaunter Jabatan Akauntan Negara (JANM) di tingkat 42, Kompleks Tun Abdul Razak (Komtar) di sini hari ini.
Suspek berusia 40 tahun itu dikatakan mengambil telefon bimbit mangsa semasa sedang berurusan dengan salah seorang kakitangan di kaunter bersebelahan kira-kira pukul 11 pagi.
Ketua Polis Daerah Timur Laut, Asisten Komisioner Soffian Santong berkata, pihaknya menerima laporan berhubung kejadian itu yang dibuat di Ibu Pejabat Polis Daerah Timur Laut.
Menurutnya, pihaknya telah mengenal pasti identiti suspek lelaki tempatan terbabit hasil siasatan lanjut.
“Suspek belum ditangkap tetapi kita percaya dia akan ditangkap dalam tempoh terdekat selepas butiran mengenai dirinya telah diperoleh.
“Siasatan akan dijalankan mengikut Seksyen 380 Kanun Keseksaan iaitu mencuri,” katanya kepada Kosmo! di sini hari ini.

Terdahulu, tular di media sosial satu rakaman dari sistem televisyen litar tertutup (CCTV) yang memaparkan kelibat suspek mengambil telefon bimbit dari kaunter berhampiran lalu mematikan peralatan komunikasi tersebut.
Video berdurasi 36 saat itu turut memperlihatkan suspek semasa kejadian memakai pelitup muka dengan kaca mata diletakkan di atas kepala sedang berdiri serta duduk seketika di kerusi hadapan kaunter pemilik telefon bimbit terbabit. – K! ONLINE


Kyrgyzstan buang 1,000 dos vaksin angkara telefon bimbit
Oleh KOSMO!

21 Mei 2021, 9:00 pm
BISHKEK – Kyrgyzstan terpaksa membuang hampir 1,000 dos vaksin Covid-19 buatan Rusia, Sputnik V selepas plug peti sejuk di sebuah klinik kerajaan dicabut untuk mengecas sebuah telefon bimbit, kata pihak berkuasa negara Asia Tengah miskin tersebut.
Vaksin rosak itu merupakan sebahagian daripada 20,000 dos vaksin Sputnik V yang didermakan kepada Kyrgyzstan oleh Rusia.
Kyrgyzstan memulakan kempen vaksinasi massa pada Mac lalu menggunakan vaksin Sinopharm yang didermakan oleh China tetapi kaji selidik secara online dan barisan orang ramai di klinik-klinik kesihatan menunjukkan permintaan untuk vaksin Rusia jauh lebih tinggi.
Kementerian kesihatan negara itu dikritik berhubung insiden tersebut yang didedahkan oleh pihak berkuasa minggu ini. Kejadian itu berlaku di sebuah klinik kerajaan di Bishkek pada April lalu.
Seorang pegawai tempatan, Burul Asylbekova berkata, semua dos tersebut terpaksa dibuang selepas seseorang mencabut plug sebuah peti sejuk yang menyimpan vaksin Covid-19 untuk mengecas telefon bimbitnya.
Menteri Kesihatan, Alimkadyr Beishenaliyev berkata, kemungkinan perkara itu dilakukan oleh tukang cuci di klinik tersebut.

Kyrgyzstan merekodkan sejumlah 101,878 kes Covid-19 dan 1,735 kematian sejak pandemik bermula tetapi pihak berkuasa mengakui angka sebenar mungkin jauh lebih tinggi.
Menurut pihak berkuasa, lebih 50,000 orang daripada 6.5 juta rakyat negara itu telah menerima sekurang-kurangnya satu dos vaksin Covid-19. – AFP


Diskaun tambang bas kepada penerima suntikan vaksin Covid-19
Oleh KOSMO!

21 Mei 2021, 8:00 pm
BANGKOK – Sebuah syarikat pengendali bas komersial di Thailand menawarkan diskaun bagi tambang perjalanan dan perkhidmatan penghantaran kepada rakyat negara itu serta warga asing yang telah menerima suntikan vaksin Covid-19, lapor portal Coconut hari ini.
Nakhonchai Air, menawarkan diskaun tambang sebanyak lima peratus daripada harga 350 baht (RM46) ke mana-mana destinasi bagi mana-mana bas kendaliannya.
Individu yang telah divaksin boleh membeli satu tiket dalam masa sehari sehingga 20 kali.
Selain itu, mereka juga berpeluang untuk menjadi ahli Nakhonchai Air selama empat tahun, sekali gus melayakkan mereka untuk menerima diskaun lima peratus bagi penghantaran barangan ekspres yang bernilai 100 baht (RM13) menerusi khidmat penghantaran Nakhonchai Air.
Bagi menikmati diskaun tersebut, pengguna hanya perlu menunjukkan bukti bahawa mereka telah menerima sekurang-kurangnya suntikan pertama Covid-19 serta menunjukkan kad pengenalan diri di kaunter-kaunter tiket atau secara online menerusi Facebook dan Line.
Manakala untuk bukan warganegara Thailand pula, mereka hanya perlu menunjukkan pasport.

Kempen tersebut berlangsung sehingga 31 Disember ini. – AGENSI


Pemandu maut lori tanah terbabas
Oleh WAT KAMAL ABAS

21 Mei 2021, 7:12 pm
TAIPING – Seorang pemandu lori tanah maut setelah kenderaan yang dipandunya terbabas lalu bergesel dengan tembok dinding jalan di Jalan Bukit Mas Taman Tasik bersebelahan dengan Pasaraya AEON Mall Taiping di sini pagi tadi.
Dalam kejadian yang berlaku kira-kira pukul 10.30 pagi itu, mangsa, K. Ambigeswaran, 24, dikatakan dalam perjalanan menghantar muatan yang dibawanya ke sebuah tapak pembinaan bersebelahan dengan pasaraya tersebut.
Ketua Polis Daerah Taiping, Asisten komisioner Osman Mamat berkata, siasatan awal pihaknya mendapati sebaik tiba di tempat kejadian lori berkenaan dipercayai hilang kawalan lalu terbabas ke tembok sebelah kanan jalan.
Menurut beliau, akibatnya mangsa yang tersepit pada bahagian tempat duduk pemandu mengalami kecederaan parah pada badan.
“Mayat mangsa dikeluarkan oleh anggota bomba yang tiba di tempat kejadian sebelum diserahkan kepada pihak perubatan dan dibawa ke Hospital Taiping untuk bedah siasat.
“Punca kematian disebabkan kecederaan parah pada seluruh anggota badan manakala kes di siasat di bawah Seksyen 41 (1) Akta Pengangkutan Jalan 1987,” ujarnya. – K! ONLINE


Al-Aqsa kembali bergolak
Oleh KOSMO!

21 Mei 2021, 7:59 pm
BAITULMUQADDIS – Pertempuran baharu tercetus antara penduduk Palestin dan polis Israel di pekarangan Masjid Al-Aqsa di kota Baitulmuqaddis hari ini, kata wartawan agensi berita AFP dan polis.
Pertempuran tersebut merupakan kekacauan terbaharu yang tercetus di kawasan sensitif itu yang dianggap suci oleh kedua-dua orang Islam dan bangsa Yahudi.
Jurucakap polis Israel, Micky Rosenfeld berkata, anggota-anggota polis menjadi sasaran rakyat Palestin yang membaling batu ke arah mereka.
Menurutnya, polis terpaksa bertindak terhadap kumpulan penunjuk perasaan tersebut.
Seorang pemberita AFP di lokasi kejadian memberitahu bahawa pertempuran sengit masih berterusan di lokasi tersebut antara polis Rejim Zionis dan penduduk Palestin setakat pukul 7.30 malam ini (waktu Malaysia).


[VIDEO] Seorang maut kereta dipanah petir
Oleh MUHAMMAD AYMAN GHAFFA

21 Mei 2021, 7:07 pm
KOTA BHARU – Seorang maut dalam kejadian sebuah kereta dipanah petir di Simpang Empat, Kampung Sireh di sini hari ini.
Menurut jurucakap Jabatan Bomba dan Penyelamat Kelantan, kejadian itu dipercayai berpunca daripada sebuah kereta yang berada di kawasan itu dipanah petir.
Katanya, selain itu, lima buah kenderaan turut terlibat dalam kejadian tersebut.
“Siasatan mendapati, sebuah kereta terputus dua dipercayai dipanah petir dan seorang mangsa telah meninggal dunia,” katanya ketika dihubungi Kosmo! sebentar tadi.
Terdahulu, tular di media sosial video dan gamba yang memaparkan kejadian lima buah kereta terbakar di kawasan Simpang Empat, Kampung Sireh di sini.
Insiden itu menunjukkan keadaan kereta yang sedang terbakar, namun tiada kelihatan mangsa terlibat. – K! ONLINE


[VIDEO] Lima kenderaan rosak akibat letupan di Kampung Sireh
Oleh AHMAD SHAHERMAN SHAMSURI

21 Mei 2021, 7:11 pm
PETALING JAYA – Beberapa buah kenderaan rosak dipercayai akibat letupan mercun dalam kejadian di persimpangan lampu isyarat, Kampung Sireh, Kota Bharu, petang tadi.
Kosmo! difahamkan lima buah kenderaan terlibat dalam insiden letupan berkenaan antaranya sebuah kereta Proton Waja dan sebuah Proton Saga.
Mercun bola yang dipercayai punca letupan.
Menerusi video yang dikongsi di laman sosial kesan letupan itu turut menyebabkan beberapa bangunan turut rosak termasuk sebuah masjid dan sekolah berhampiran lokasi kejadian.
Kesan letupan tersebut juga boleh dilihat hampir 100 meter dari kawasan kejadian.
Turut dikongsi di media sosial adalah gambar dua lelaki dipercayai mangsa letupan dan gambar mercun bola dipercayai ada kaitan dengan letupan tersebut.
Dua lelaki cedera dipercayai terlibat dalam insiden letupan di persimpangan lampu isyarat di Kampung Sireh, Kota Bharu petang tadi.
Difahamkan ketika ini pasukan bomba sedang melakukan kerja-kerja memadam kebakaran kereta akibat letupan tersebut.

Berita lanjut akan menyusul.-K! ONLINE


Malaysia terima lagi 1,059,200 dos vaksin Covid-19
Oleh NOR IDAYU BOSRO

21 Mei 2021, 7:24 pm
PUTRAJAYA – Malaysia menerima dua lagi penghantaran vaksin Covid-19 di Lapangan Terbang Kuala Lumpur hari ini dengan ketibaan vaksin AstraZeneca dan CoronaVac (Sinovac Life Sciences Co. Ltd) berjumlah 1,059,200 dos sekali gus menyumbang untuk meningkatkan keupayaan kempen vaksinasi negara.
Badan Bertindak Imunisasi Covid-19 (CITF) berkata, bekalan itu melibatkan sebanyak 559,200 dos AstraZeneca daripada tempahan yang dibuat melalui Covid-19 Vaccine Global Access (Covax) Facility dan 500,000 dos vaksin CoronaVax.
Katanya, vaksin AstraZeneca tiba di Kuala Lumpur pada pukul 7.50 pagi dengan penerbangan MH6125 manakala vaksin CoronaVac tiba melalui penerbangan MH361 pada waktu sama.
“Ketibaan bekalan ini menjadikan jumlah terkini vaksin AstraZeneca yang sudah diterima daripada Covax adalah 828,000 dos termasuk 268,800 stok sedia ada yang diperoleh sebelum ini.
“Vaksin ini seterusnya akan dihantar ke Pusat Pemberian Vaksin AstraZeneca (PPVAZ) di Lembah Klang serta di tiga lagi negeri lain iaitu Pulau Pinang, Johor dan Sarawak yang baru sahaja menyertai Inisiatif Pelawaan Pengambilan Vaksin AstraZeneca 5 Mei lalu,” katanya dalam satu kenyataan di sini hari ini.
CITF berkata, satu lagi penghantaran bekalan vaksin AstraZeneca daripada Covax dengan jumlah yang sama iaitu 559,200 dos akan diterima pada hujung bulan ini.

“Dos AstraZeneca yang diterima sehingga kini telah dipastikan berkualiti, selamat dan berkesan melalui pematuhan ke atas keperluan Lot Release,” katanya.
Pada masa sama, CITF memaklumkan, kadar vaksinasi mencatatkan peningkatan yang konsisten di mana sebanyak 60,261 orang telah menerima vaksinasi mereka pada Isnin lalu sebelum meningkat kepada 76,551 (Selasa) dan 83,648 (Rabu).
Katanya, peningkatan pemberian vaksin akan mula disaksikan pada Jun nanti.
“Seperti yang telah diumumkan semalam, Program Imunisasi Covid-19 Kebangsaan (PICK) kini berjalan mengikut perancangan.
“Kadar vaksinasi ke atas penduduk Malaysia akan terus meningkat sejajar dengan pertambahan bekalan vaksin yang bakal tiba dari semasa ke semasa,” katanya. – K! ONLINE


50 kes kematian dilapor
Oleh SITI A'ISYAH SUKAIMI

21 Mei 2021, 7:20 pm
PUTRAJAYA – Sebanyak 50 lagi kes kematian Covid-19 dilaporkan hari ini dengan jumlah kumulatif kes kematian terkini di Malaysia mencecah 2,149 kes.
Ketua Pengarah Kesihatan, Tan Sri Dr. Noor Hisham Abdullah berkata, kes harian pula merekodkan sebanyak 6,493 kes, menjadikan jumlah kes Covid-19 sebanyak 498,795 kes.
“Pesakit sedang dirawat dan diasingkan juga meningkat sebanyak 52,106 kes iaitu 643 kes sedang dirawat di Unit Rawatan Rapi dengan 363 kes memerlukan bantuan pernafasan.
“Kes sembuh pula merekodkan 4,508 kes dan jumlah kumulatif kes sembuh sepenuhnya daripada Covid-19 sebanyak 444,540 kes,” katanya pada ciapan Twitter di sini hari ini. -K! ONLINE


Jangan salah faham hukum tinggal solat Jumaat tiga kali
Oleh MOHD. HUSNI MOHD. NOOR

21 Mei 2021, 7:17 pm
PUTRAJAYA – Umat Islam di negara ini diingatkan supaya tidak terpedaya dengan salah faham berkenaan hukum meninggalkan solat Jumaat lebih tiga kali seperti yang disebarkan menerusi media sosial akhir-akhir ini.
Ada segelintir pihak yang berkongsi potongan hadis kononnya seseorang itu dikira munafik sekiranya meninggalkan solat Jumaat lebih tiga kali.
Isu ini akhirnya mendapat perhatian Menteri di Jabatan Perdana Menteri (Hal Ehwal Agama), Datuk Seri Dr. Zulkifli Mohamad al-Bakri sebelum beliau tampil dengan pencerahan sebenar mengenai perkara itu menerusi buku bertajuk Soal Jawab Fiqh Covid-19 (edisi kemas kini) hasil tulisan beliau sendiri.
Zulkifli berkata, dakwaan bahawa kononnya meninggalkan solat Jumaat lebih tiga kali termasuk dalam golongan munafik adalah suatu salah faham yang jelas.
Menurutnya, benar terdapat hadis sedemikian tetapi ia perlu dibaca secara menyeluruh kerana dalam isu Covid-19, ia adalah satu wabak penyakit berjangkit.
“Justeru, ia lebih bersifat kemaslahatan umum yang kita disuruh untuk kuarantin dan duduk di rumah, maka ia perlu lebih lagi diutamakan,” katanya menerusi kenyataan di Facebook beliau hari ini.

Zulkifli menegaskan bahawa perkara itu juga sudah dibincangkan bersama pihak-pihak seperti Kementerian Kesihatan dan juga pakar-pakar berkenaan.
“Maka, kami katakan golongan yang dicap sebagai munafik itu adalah mereka yang meninggalkan tiga kali Jumaat dengan sengaja tanpa sebarang keuzuran.
“Sedangkan situasi yang berlaku sekarang adalah umat Islam sedang berada dalam keadaan darurat kesihatan disebabkan penularan wabak penyakit perjangkit Covid-19,” katanya.
Justeru, katanya, beliau dengan rendah diri merayu agar seluruh umat Islam di negara ini kekal meletakkan kepatuhan yang tinggi terhadap arahan kerajaan dan fatwa pihak berkuasa agama.
Pencerahan sebenar mengenai hukum solat ini boleh dimuat turun di pautan https://mira.gov.my/wp-content/uploads/2020/09/FIQH-COVID_Kemas-Kini-1_compressed-1.pdf. – K! ONLINE


5 maut , 10 terselamat dalam serangan ke atas terowong Gaza
Oleh KOSMO!

21 Mei 2021, 8:00 pm
GAZA – Petugas keselamatan menemui 5 mayat dan menyelamatkan 10 mangsa lain yang terselamat di bawah runtuhan terowong Gaza yang diserang Israel, demikian menurut pasukan kesihatan dan saksi kejadian.
Ketua Pertahanan Awam Gaza, Raed al-Dahshan berkata mereka masih mengalihkan sisa runtuhan bagi mencari lebih banyak mayat, beberapa jam selepas pengumuman genjatan senjata mengakhiri serangan udara selama 11 hari oleh Israel ke atas pemimpin Hamas.
“Pasukan pertahanan awam bersama kementerian pekerjaan awam dan petugas perbandaran sedang membersihkan sisa runtuhan dan akan terus mencari mereka yang masih hilang.
“Namun, ia bukan kerja yang mudah kerana kami tidak mempunyai peralatan berat untuk proses pencarian dan ramai individu yang tercedera telah mati di bawah sisa runtuhan,” kata Raed al-Dahshan.
Mayat yang ditemui menjadikan angka korban serangan udara Israel sejak 10 Mei lalu seramai 243 orang termasuk 66 kanak-kanak.
Hamas berkata pejuangnya adalah antara yang terbunuh. -AFP


Lima individu rentas negeri guna jalan tikus dikompaun
Oleh NIK NUR IZZATUL HAZWANI NIK ADNAN

21 Mei 2021, 8:06 pm
KEMAMAN – Tindakan lima lelaki menggunakan laluan tikus untuk merentas sempadan Terengganu dari Kuantan, Pahang mengundang padah apabila mereka ditahan polis di Kampung Paya Berenjut di sini pada kelmarin.
Ketua Polis Daerah Kemaman, Superintendan Hanyan Ramlan berkata, kesemua individu berusia 19 hingga 59 tahun tersebut masing-masing dikompaun RM5,000.
“Sewaktu ditahan, mereka gagal mengemukakan sebarang surat kebenaran merentas negeri selain memberi alasan menggunakan laluan tikus tersebut untuk membeli barangan keperluan makanan,” katanya ketika dihubungi Kosmo! di sini hari ini.
Hanyan berkata, kelima-lima lelaki itu telah dibawa ke Ibu Pejabat Polis Daerah Kemaman di sini untuk diambil keterangan sebelum notis kompaun dikeluarkan.
“Kita dapati lorong tikus ini digunakan penduduk terutamanya yang menetap di kawasan sempadan Pahang-Terengganu untuk mengelak daripada sekatan jalan raya (SJR).
“Saya harap orang ramai memberi kerjasama dengan mematuhi larangan rentas negeri dan daerah bagi mengelak dikompaun,” katanya. – K! ONLINE


Pemandu maut, SUV terjunam dalam sungai
Oleh BAHRUDDIN HATTA

21 Mei 2021, 6:21 pm
KUALA KRAI – Seorang pembekal perkhidmatan syarikat pembinaan maut selepas kenderaan utiliti sukan (SUV) yang dipandunya terbabas sebelum terjunam ke dalam Sungai Durian di Kilometer 65.2, Jalan Kota Bharu – Gua Musang di sini hari ini.
Dalam kejadian pada pukul 12.15 tengah hari itu, mangsa, P. Kamarudeen, 60, meninggal dunia di lokasi kejadian selepas mengalami kecederaan parah pada bahagian kepala.
Ketua Polis Daerah Kuala Krai, Superintendan Suzaimi Mohamed berkata, siasatan awal mendapati, mangsa yang memandu SUV jenis Nissan X-Trail sedang dalam perjalanan dari Laloh di sini menuju ke rumah di Taman Seri Wali, Bukit Sireh.
Katanya, apabila tiba di lokasi kejadian, mangsa dipercayai gagal mengawal kenderaannya sebelum merempuh jambatan Sungai Durian.
“Insiden itu menyebabkan SUV dipandu mangsa terjunam ke dalam sungai.
“Selepas kejadian, mangsa telah dikeluarkan oleh penduduk kampung sebelum membawanya ke kawasan tebing sungai,” katanya ketika dihubungi Kosmo! hari ini.

Menurut Suzaimi, mangsa disahkan meninggal dunia di lokasi kejadian dan mayatnya dibawa ke Hospital Sultan Ismail Petra di sini untuk dibedah siasat.
Katanya, siasatan turut mendapati kemalangan itu berpunca daripada kecuaian mangsa ketika memandu kenderaan.
Tambahnya, kes disiasat mengikut Seksyen 41 (1) Akta Pengangkutan Jalan 1987. – K! ONLINE


Pemandu kereta api laju minta konduktor pandu tren
Oleh KOSMO!

21 Mei 2021, 6:24 pm
TOKYO – Gara-gara pergi ke tandas selama beberapa minit, seorang pemandu kereta api laju atau bullet train di Jepun berdepan tindakan tatatertib kerana membiarkan pengangkutan awam tersebut dikendalikan oleh seorang konduktor semasa ketiadaannya, lapor Badan Penyiaran British (BBC) hari ini.
Pemandu yang tidak dinyatakan identitinya itu meminta seorang konduktor yang tidak mempunyai lesen untuk mengendalikan kereta api Shinkansen itu. Semasa kejadian tren bergerak dengan kelajuan 150 kilometer sejam.
Kejadian itu berlaku di wilayah Shizuoka pada Ahad lepas ketika kereta api tersebut membawa seramai 160 penumpang.
Pemandu berusia 36 tahun itu mengalami sakit perut dan perlu menggunakan tandas dengan segera.
Dia kemudian memanggil seorang konduktor untuk masuk ke ruang pemanduan bagi mengendalikan kereta api tersebut sebelum menggunakan tandas di bahagian gerabak penumpang selama tiga minit.
Meskipun tidak mengganggu perjalanan, syarikat pengendali kereta api tersebut, Central Japan Railway Company (JR Central) telah melaporkan kejadian itu kepada pihak berkuasan dan membuat permohonan maaf.

Ini kerana menurut peraturan syarikat, jika pemandu kereta api berasa tidak sihat, mereka perlu menghubungi pusat kawalan pengangkutan.
Mereka juga dibenarkan meminta bantuan konduktor untuk mengendalikan kereta api, namun dengan syarat konduktor tersebut mestilah mempunyai lesen memandu pengangkutan awam tersebut.
“Itu merupakan satu kejadian yang tidak sepatutnya berlaku. Kami meminta maaf,” ujar seorang pegawai kanan JR Central, Masahiro Hayatsu.
Kedua-dua pemandu kereta api dan konduktor berkenaan kini berdepan  tindakan disiplin.
Kereta api Shinkansen dikendalikan secara automatik namun masih memerlukan pemandu di ruang kokpit bagi mengambil alih kawalan sekiranya berdepan kejadian tidak diingini. – AGENSI


Didenda RM115,000 jadi stor buangan terjadual tanpa lesen
Oleh MOHD YUNUS YAKKUB

21 Mei 2021, 6:49 pm
KLANG – Tindakan sebuah premis menjalankan aktiviti penstoran buangan terjadual tanpa kebenaran di Zon Perdagangan Bebas Pelabuhan Klang (PKFZ) membawa padah apabila didenda RM115,000 oleh Mahkamah Sesyen di sini, hari ini.
Hakim Razali Ariffin menjatuhkan hukuman itu selepas syarikat tersebut selaku Orang Kena Saman (OKS) diwakili pengurusnya mengaku bersalah terhadap tiga pertuduhan dihadapinya.
Pengarah Jabatan Alam Sekitar (JAS) Selangor, Nor Aziah Jaafar dalam kenyataan berkata, kesemua kesalahan bagi ketiga-tiga pertuduhan itu dilakukan pada 21 Januari tahun lalu.
Katanya, pertuduhan pertama adalah syarikat itu didakwa menjalankan aktiviti penstoran buangan terjadual SW 110 iaitu e-waste yang disyaki diimport dari negara luar tanpa mengemukakan laporan Kajian Penilaian Impak Alam Sekitar (EIA).
“Bagi pertuduhan kedua dan ketiga, syarikat itu didakwa telah menjadikan salah satu premis di dalam kawasan PKFZ sebagai tempat menyimpan buangan e-waste yang diimport tanpa lesen dan kebenaran bertulis dari JAS.
“Kegagalan syarikat mengendali dan menguruskan buangan terjadual mengikut Akta Kualiti Alam Sekeliling 1974 berpotensi menyebabkan berlaku pelupusan buangan bahaya secara haram dan pencemaran terhadap tanih negara,” jelasnya.

Beliau menegaskan, JAS Selangor akan sentiasa mengambil tindakan tegas dan tiada kompromi kepada penjenayah alam sekitar. – K! ONLINE


Kanak-kanak mati lemas jatuh longkang
Oleh NUR AMALINA AZMAN

21 Mei 2021, 6:27 pm
LANGKAWI – Seorang kanak-kanak lelaki berusia lima tahun mati lemas setelah terjatuh ke dalam saluran longkang bertutup berhampiran Masjid Bukit Malut di sini hari ini.
Mangsa dikenali sebagai Muhammad Raziq Najwan Mohamad Ropi dari Kampung Tanjung Lembung, Mukim Ulu Melaka di sini.
Ketua Polis Daerah Langkawi, Asisten Komisioner Shariman Ashari berkata, polis menerima maklumat berhubung kejadian pada pukul 1.50 tengah hari.
Katanya, mangsa sebelum kejadian dipercayai bermain air hujan di hadapan masjid tersebut bersama beberapa kanak-kanak lain.
“Selepas terjatuh, mangsa dihanyutkan air sejauh kira-kira 100 meter.
“Kejadian berlaku ketika hujan lebat,” katanya di sini hari ini.

Ujar beliau, pihak polis, bomba dan orang awam berusaha mencari mangsa sebelum kanak-kanak terbabit ditemui kira-kira pukul 2.15 petang ini.
“Pihak hospital yang tiba dengan ambulans mengesahkan mangsa telah meninggal dunia,” jelasnya.
Tambahnya, mayat mangsa dibawa ke Unit Forensik Hospital Sultanah Maliha di sini untuk dibedah siasat.
“Siasatan awal mendapati tiada unsur jenayah dalam kejadian itu dan kes diklasifikasikan sebagai mati mengejut,” katanya. – K! ONLINE


AirAsia X dijangka buang lagi pekerja
Oleh NUR HUDA MUSA

21 Mei 2021, 6:09 pm
PETALING JAYA – AirAsia X Bhd (AAX) dijangka membuang lebih ramai pekerja selepas merekodkan kerugian bersih RM5.6 bilion bagi suku yang berakhir 31 Mac 2021.
AAX dalam makluman kepada Bursa Malaysia berkata, pendapatannya susut 29.6 peratus suku ke suku kepada RM38.49 juta disebabkan kebanyakan pesawatnya masih tidak boleh beroperasi akibat Covid-19 sejak April tahun lalu selain jumlah penerbangan kargo dan sewaan khas yang terhad.
“Kumpulan mencatatkan kerugian disebabkan oleh perbelanjaan operasi lain-lain berjumlah RM5.21 bilion pada tempoh dikaji berbanding RM45.06 juta pada suku sebelumnya.
“Ini termasuk penyewaan tanah, bangunan dan peralatan, perbelanjaan insurans dan penurunan nilai hutang berjumlah RM337 juta yang berkaitan dengan sewaan dan simpanan penyelenggaraan yang disebabkan oleh usaha sama melalui perantara pajakan pihak ketiga,” katanya di sini.
Tambah kenyataan itu katanya, AAX kini sedang berunding dengan pemajak dan pemiutang kerana syarikat penerbangan mengalami impak ketara dengan penangguhan operasi penerbangannya.
“Kumpulan tidak dapat memulakan semula operasi yang dijadualkan sehingga ada terdapat kelonggaran sekatan perjalanan dan pembukaan semula sempadan antarabangsa secara beransur-ansur.

“Bagi mengekalkan kecairan pada masa yang mencabar ini, syarikat telah meminta penangguhan pembayaran dan konsesi dari pembekal, pemiutang dan pemajak serta mengurangkan perbelanjaan modal,” jelasnya.
Katanya, AAX juga telah melaksanakan pengurangan gaji di semua peringkat dan jumlah pekerja telah dikurangkan sebanyak 10 peratus dengan merancang pengurangan selanjutnya terutama dalam pekerjaan yang berkaitan dengan operasi penerbangan. – K! ONLINE